Sa coja de Pittanu
cummedia in versus sardus
contenenti
su prolugu e cincu attus sighius de una farsa

A is lettoris Benevolus,

     SA COIA DE PITANU, chi deu hosi presentu in custa cummedia, sighia de una farsa, non fiat nascia po conosciri sa luxi de sa stampa, ma cumposta in is oras liberas pro ricreazioni propria. Depustis però chi, ancora manoscritta, hat fattu su giru de is famiglias in Gergei e in medesimas ateras biddas, i esti istetia rappresentada cun accogliensia cortesa in is teatrinus socialis de Monserrau e de Gergei, hapu depiu cediri a is replicadas insistenzias de is numerosus e carissimus amigus mius, in calis dda boliant pubblicada po donai a is compatriottus una lettura amena, onesta e utili a su populu, scritta in su puru dialetto sardu, asuba de is usus e costuminis antigus.
     E veramenti in iscenas serias e buffonescas, is adeddotus, is arguzias e is intrigus chi formant s'intrecciu de custu modestu componimentu poeticu, riprodusint, comenti e ind'unu cinemafografu, in costuminis antigus de sa partì meridionali de s'isula nostra specialmenti de is biddas de Parti de Valenza, e is consuetudinis rispettabilis e cerimonias caratteristicas chi, in cussus tempus felicis, si praticanta in is isposalizius de cussas popolazionis intelligentis, laboriosas e giovialis.
     Senza chi deo ddu spieghi, dogna persona sabia cumprendit facilmenti chi sa Coia de Pitanu, basciu su velu umoristicu de versus istranus, s'hat propostu de inculcai su rispettu e is disposizionis santas cun is calis is isposus cristianos si depint presentai po arriciri su grandu Sacramentu de su Matrimoniu e de cumbattiri e flagellai cun sa frusta de su ridiculu is vanas osservanzas, is superstizionis immoralis e anticristianas e is pregiudizius dannosus a is famiglias e a s'intera sociedadi. Nisciunus podit negai chi siat beru cantu narat s'immortali poeta Torguatu Tasso «Che il vero condito in molti molti versi — I più schivi alletando ha persuaso».
     Si deu seu renesciu in cussu nobilissimu proponimentu, senza presunzioni, 'ndi ringraziu su xelu: ma si po su contrariu non fessi arrenesciu imploru sa benignidadi de is lettoris, esortendiriddus a fai mellus po sa patria nostra, si is virginis Musas ddus hanti privilesiaus de un'estru prus fervidu de su miu.

Gergei sa di 15 de Giugno 1910.

S'Autori
Can. LUISU MATTA Rettori Parrocchiali
e Vicariu Foraneo

PERSONAGGIUS

PITANU, sposu
ANGIULEDDA, sposa
MARCU, babbu de Pitanu
IMPERA PISSENTI, babbu de Angiuledda
AREGA, mamma de Angiuledda
CICHEDDU, fradili de Pitanu
ROSA, mulleri de Cicheddu
SARBADORI, amigu de Pitanu
PEPP'ANTIOGU, amigu de Sarbadori
CUTIGLIA, netta de Pitanu e amanti de Sarbadori
LUCIFERA, parenti de Pitanu
CALLINA, carenti di Angiuledda
CICU, pastori, amanti de Cutiglia
Signor MARIU, Segretariu Comunali
SU VICARIU
ANTONI NASSIU, sonadori de launeddas
ANTONICHEDDU, serbidori de Cicheddu
MADDALENA, serbidora de Pitanu
SERBIDORA de Impera Pissenti
MARGHERITA, una populana
PINU, populanu
DON CARLINU, Sindigu
DONA NINA, mulleri de Don Carlinu
BERNARDU, uscieri comunali
BATTISTA, serbidori de Marcu
CORU de ominis
CORU de feminas

Sa scena si rappresentat ind'una bidda de Sardigna in sa parti de Valenza in su mesi de Friargiu.

PROLUGU

SCENA PRIMA

Coxina in domu de Cicheddu
Cicheddu, Sarbadori e Rosa

CICHEDDU
Prestu, o Rosa, ca Pitanu
Hadessi aspetendi giai.
ROSA
Deu mi depu aderezzai
Unu pagheddu su logu
E tui carraxa su fogu
Si non fais atera cosa...

CICHEDDU
Bai chi si. Intendis, o Rosa,
Cussus picchius a sa porta?

ROSA
Beni genti...

CICHEDDU
Custa borta
M'est però de seccatura.

ROSA
S'est po affari de premura
Sa genti lassadda intrai
Ma circa de ti sbrigai
Cantu podis prus in pressi.

CICHEDDU
Intrit puru chini hateessì...

SARBADORI
Bonas dias, ben'incontraus,
Hosi seis meravigliaus
De biri hoi custu pastori?

CICHEDDU
Beni beniu Sarbadori,
Itas novas has portau?
E in custu tempus passau
Ses istetiu bonixeddu?

SARBADORI
Non c'est mali; e tui Cicheddu
E comenti totu istasi?

CICHEDDU
Eh! tiraus di hoi a crasi
Deu cun mulleri mia,
Ma teneus sa pipia
Ancora maladiedda.

ROSA
E ziu Peppi? e zia Annixedda?
Ei s'innamorada tua?

SARBADORI
Babbu, in sa beccesa sua,
Parit di essi in gioventudi:
Mamma puru de saludi
No istat mali, ma s'amanti...
Chin'est cudda loca tanti
Chi s'innamorit de mei?

ROSA
Bai chi no ddu bolu crei?
Chi non siast'amoracendi!...

CICHEDDU
Una di femu aspettendi…
Femu finzas po ti scriri
Chi ti fessis lassau biri
In totu custa dì di hoi.

SARBADORI
Bandat beni: e seu innoi...
Propriu comenti boliast.
Ma poita est chim'iscriast?

CICHEDDU
Po beni: custu mengianu,
Ddu scis? isposat Pitanu,
S'amigu caru e cumpangiu,
Chi ti bolit a su prangiu
E po ddi fai cumpangia?

SARBADORI
Tenga mali si deu iscìa
Chi Pitanu fiat isposu,
Ma seu meda plexerosu
De intendi chi s'est coiau.
E sa sposa, chi hat pigau
Est bella? est'abili? est ricca?

ROSA
Est sa filla prus piticca
De Cuncu Impera Pissentì.

CICHEDDU
De su prima possidenti
De totu custas passadas.

SARBADORI
Tandu certu no est de badas
Totu cantu custa scialla!
Ah! Pitanu, corp'e balla
Hat iscipiu scioberai... !

CICHEDDU
Sarbadori, it'hapu a' nai?...
Sciu chi est bella e prudenti,
Onesta e de bona genti.

ROSA
I, a su chi nanta is bixinas,
Abili meda in fainas.

SARBADORI
Abili, ricca e fainera
Ma nanta chi Cuncu Impera
Mesurat sa plata a mois!

CICHEDDU
Hadessi! Intrè baccas e bois,
Porcus, crabas e brebeis,
Tenit cincu o ses'areis
Totus de sa mellus razza,
Chi ddi plenint sa prazza
Candu furriat a meriai,
Duncas creu chi de dinai
'Ndi tengat in cantidadi!...
Casi casi dogna stadi
De casu centu chintaris
Si ddus bendit totu paris
Cand'est a su mellus prezziu.
Ddi bandant aundi est sezziu
Is casaius de campidanu...!
Ma de fai casu romanu
Mon di bolit mancu intendi.

SARBADORI
Non tenit apprettu de bendi!!!
Issu non pagat pasturas
Ca tenit is cungiaduras,
Cando poi affittat segaus,
Si bendit mascus sanaus
E crabittus... e porceddus...
Brebeis beccias... angioneddus...
E mallorus... i accisorgius
E càllauuu e lanaaaa e corgius
Bah!... deu puru dd'hemu fai!

CICHEDDU
Ma... s'imbuccasta a pagai
Tassa po su bestiamini...

SARBADORI
Si dda pagat su ladamini.

CICHEDDU
Ei s'Imposta prediali?...
Ei sa taccia comunali?

SARBADORI
Sindidda torrat su lori
Chi si arat a flori a flori
Totu in terra strecoxada.

CICHEDDU
Si d'accumpangiat s'annada!
E po mantenni is zeraccus?
Comenti non sunti straccus
Po circai su pizzicorru...!
Candu non fumiat su forru
T'abbandonant de bottu.

SARBADORI
Ddus mantenit su rescouttu...

CICHEDDU
Cussu no ddu bollo crei...
Ma, insumma, issu est su rei
De nosaterus pastoris
Bis chi finzas e is serbidoris
S'hanti fatu su ceddoni?

SARBADORI
Serbidoris dericconi!...
Naramì un'atera cosa:
E comenti est chi po sposa
Donat sa filla a Pitanu?

CICHEDDU
Bolisi isciri s'arcanu?
Ca Pitanu est literau
Issu, fendi su sordau,
Hat imparau beni a liggiri
Cuncu Impera iscit cunfiggiri
Ma non s'accatat de contus.
De pastoris riccus tontus
Sind'incontrat una xedda
Ma de cussus po Angiuledda
Non d'hat boffiu mancu a biri.
Pitanu a prus de iscì scriri,
Est abili e allichidiu,
E cand'est beni bestiu
A picciocca dd'at a plaxi!
M'hassi narri chi est bantaxi
Chi ddi fazzu po fradili,
Ma si pigat su fusili
Gei middi nanta ch'est issu...!
Est bonu cavallerissu,
Sarti nosta dd'est de giocu,
(Ddu portan totos a ogu
Po pesai casu e po tundiri).
E né sì sotit confundiri
Cumponendi una canzoni.
E cand'est in s'occasioni
Gettat puru sa sciampitta
Totu scoitta scoitta
Bessendi in mesu su ballu,
Si curat de su traballu
E non intrat a sa buttega.

ROSA
Po cussu es chi diet'Arega
Ddut bolit a ammacchiadura
Cuncu Impera sa scrittura
Bolit prus de sa bellesa,
Angiuledda de ricchesa
Non d'hat mancu pronunziau

SARBADORI
Est'istetiu fortunau!...
Bonu proih! bonu proih!

CICHEDDU
Cuncorda, andeussodoi
Ca ti bolit fueddai!

SARBADORI
Deu?... no, non pozzu abbarrai!
Porta cussa tass'è binu
Ca subitu m'incamminu
Ei minci torru a mesoni...!

CICHEDDU
Lassami cussa canzoni...!
Luegu, luegu a tolla a tolla!
Immoi abbarras a marolla,
Po cantu chi ses beniu.

SARBADORI
Mah!... si seu mali bestiu...!

CICHEDDU
Non ddu torris mancu a nai
Ca mi fais arrennegai:
A marolla depis beniri!

SARBADORI
Ma, si non pozsu tratteniri!

CICHEDDU
Citidì, si no ddu bisi (di mostra su bastoni).

SARBADORI
Ah! tui e totu tind'arrisi
Si bandu mali bestiu!

CICHEDDU
Bai chi no mind'arriu!

SARBADORI
Pretendis chi tenga facci.
Cun is carzonis di orbacci
E cun custa bestebeddi,
Chi mi presenti e chi fueddi
A calincunu signori?

CICHEDDU
Noddu scinti chi se pastori?
No est s'abidu chi fai mongia.

SARBADORI
Bolis chi minci dispongia?...
Cicheddu caru, perdona...
Si portessi sa roba bona...!

CICHEDDU
Mandaus a tidda portai.

SARBADORI
Ma si non pozzu aturai
Senza chi nabbu ddu scippiat...

CICHEDDU
Po cussu gei non t'attrippat...
Mandu subitu su zeraccu...

SARBADORI
M'hanti a pintai po essi maccu!...

CICHEDDU
Aundi ses Antonicheddu (cumparit Antonicheddu)
Prestu sezzi su perdeddu,
Gei est masedu e curridori,
Lompi a domu de Sarbadori
E naraddis chi issu est sanu
E chi hoi sposat Pitanu
Ei dd'appu tratteniu deu.

SARBADORI
Chi s'inchietint? o non creu!
E de parti mia has narri;
Chi dependi innoi cumparri
Ananti de bona genti,
Ti dongant prontamenti
Su bestimentu prenciau
De cambrichi imbidonau
Cun is buttonis di oru,
E si est a placitu insoru,
Su cappottu e cuideras
Is atteras carrigheras
Cun is carzonis di arreda,
Su corpettu nou de moda
Fattu de peddi de fera
E portat sa buttonera
De plata a buttoni tundus,
Sa berrita de duus fundus
Cun su turbanti floriu.
(Chi est in su cascioni miu)
Sa stibeddedda arrollada,
Sa brentera ricamada,
In oru e seda luxenti
Is carzas de tres'indenti
Is crapitas de vitellu,
Su muccadori prus bellu
Po mi ddu poni a corbatta,
Sa leppa maniga ciatta
In su follu abburinada,
Ei sa pippa allatonada.
Ei s'azzargiu miu pintau
(Mira chi dd'hapu appiccau
Impari cun sa pistola
Giust'a palas de sa mola)
Domandaddis duus iscudus.
Portaddis tantis saludus.
Ma fai prestu, tiddu pregu...

ANTONICHEDDU
Sissignori, partu luegu.

SCENA SEGUNDA
Pepp'Antiogu, Cicheddu, Sarbadorì e Rosa

PEPP'ANTIOGU
Si podit, fradi Cicheddu? (bussendi sa porta)

CICHEDDU
Avanzandì, Pepp'Antiogu.

PEPP'ANTIOGU
Comenti? accant'e su fogu
Sezzius a modu e pipius?

CICHEDDU
Comenti non fait frius...!

PEPP'ANTIOGU
Frius po tui chi ses montraxu?

CICHEDDU
Sezziti!... occ'annu friaxu
Hat certau cun s'amorada.
No dda bis sa terra niada.
Chini podit bogai fronti?

PEPP'ANTIOGU
E is brebeis!

CICHEDDU
Sunti in su munti.

PEPP'ANTIOGU
Non dus bandas po affrongiai?

CICHEDDU
Oramala! aundi hapu a andai
Cun custu tempus chi es fendu?

PEPP'ANTIOGU
Tempus malu, ddu cumprendu!
Ma non timis po margiani?

CICHEDDU
Ma no, ca tengu su cani
Cun su pastori in cuili,
Ei custu porta fusili...

PEPP'ANTIOGU
Non paris de bona gana?

CICHEDDU
Tirat cussa tramontana
Chi non lasat bogai passu...

PEPP'ANTIOGU
Bah! ita arrisu! Aah! ita spassu!
Non ti callentat su binu?
Deu bengu de magasinu
Aundi minci hapu pappau
Un'ou frittu a tostau
Cun arrogus de sartizzu. (arridi)

SARBADORI
Po cussu est chi portas pizzu.

CICHEDDU
Sezziti!

PEPP'ANTIOGU
Chin'est su strangiu?

CICHEDDU
Non conoscis su cumpangiu
Chi cus tentu in su reggimentu?

PEPP'ANTlOGU
Sarbadorii!...oh!...cali bentu
Hoi tind'hat istrissiau?

SARBADORI
Su bentu chi t'hat portau
Chizzi chizzi a magasinu...

PEPP'ANTIOGU
Si no t'attirat su binu
Non ses omini mortali.

SARBADORI
Comenti istas?

PEPP'ANTIOGU
...Non c'est mali
E tui? e totu sa famiglia?

SARBADORI
Totus beni a meraviglia.

PEPP'ANTIOGU
Grazias a Deus nosu puru.
Dd'aspettamus de seguru
Hoi de tui custa visita.

SARBADORI
Ma poita? ma poita?

PEPP'ANTIOGU
Poita chi custu mengianu...

SARBADORI
Gei ddu sciu... sposat Pitanu.
Mi dd'hat nau giai Cicheddu.

PEPP'ANTIOGU
Non mi trunchis su fueddu.

SARBADORI
Ddu torras a principiai...

PEPP'ANTIOGU
Duncas bengu a hosi avvisai
A nomini de Pitanu
Chi nc'est predi e segrestanu.
Prexadeddu su Vicariu...!
Portat istola, breviariu.
Prapalissu ei s'aspersoriu
Po concluiri su sposoriu;
Cuncu Chicu est a zimarra...
Adiosu.

CICHEDDU
Abbarra.

SARBADORI
Abbarra.

CICHEDDU
No ddu bolis su cumbidu?

PEPP'ANTIOGU
Già? cun custu tempus fridu
Torrat mellus a buffai.
Ma fei prestu, chi aspettai
Mi depit sa comitiva.

CICHEDDU
Eccu (presentendi su binu)

PEPP'ANTIOGU
Bivaus. (buffendi)

CICHEDDU e SARBADORI
Biva! biva!

PEPP'ANTIOGU
Bonu su fattu e craccau. (furriendi sa tassa a fundu a susu)

SARBADORI
Minci chit'hat taccheddau.
Gei dd'asciutas sa cubedda!

PEPP'ANTIOGU
S'intendeis a Pilimedda!
Immoi m'hat postu... cola fexi!...

ROSA
Chini non ti gettat nexi
Si torras a domu imbriagu?

PEPP'ANTIOGU
Baah! si m'allirgu unu pagu
Non c'es pena de presoni!...

ROSA
Acabadda, imbriagoni,
Torra a chini t'hat mandau
Tui ti ses imbarazzau
Chei su crobu de Noei.

PEPP'ANTIOGU
Poita sciu firmai su pei
Mellus chi no sa columba
E tui sonata sa trumba!...
Via! non tardis prus a benire.

CICHEDDU
Bai chi nosu heus a trattenniri
Un'ateru momenteddu.

PEPP'ANTIOGU
Sarbadori, frai Ciccheddu
Bonas dias.

SARBADORI e CICCHEDDU
Bai in bonora.

SCENA TERZA
Ciccheddu, Sarbadori e Rosa

CICHEDDU
Est giai torrau Antonicheddu
Cun s'ateru bestimentu
Ritirati in s'apposentu
E fai prestu a ti bestiri.

SARBADORI
Babbu ia fattu m'hat isciri?

CICHEDDU
Chi atturis allirgamenti,
Anzis mandat su presenti
Luegu cun su serbidori.

ROSA
Isbrigati, Sarbadori!

SARBADORI
Permiteimi unu pagheddu. (si ritirat)

ROSA
E tui it'aspettas, o Cicheddu?
Est giai tardu, sunt'is ottuuu!...
Bestididdu su cappottu
E imbussati sa persona.
Piga sa berrita bona,
Trottoxiadi su turbanti.

CICHEDDU
Hoi gei mi bolis galanti
Tindi pigas de traballu!
E tui?

ROSA
Mi gettu su sciallu
E mi bis allichidia
Immoi iscidu sa pippia
E in pag'ora mindi sbrigu.

CICHEDDU
Sa visita de s'amigu
Sarbadori, m'est de gosu.

ROSA
Ita hadesseri a su sposu!...
Cantu dd'hadessi de gioia
Candu hat a biri in sa coia
Su cumpangiu predilettu?

CICHEDDU
Si: est tanti bivu s'effettu
Chi sis scambiant issus duus
Chi non podit essi de prus.
Dd'has a bi custu mengianu.

ROSA
Cun tottu custu, Pitanu
Non dd'hat mancu cumbidau!

CICHEDDU
No ddu scis chi dd'hat mandau
Una littera in sa posta?

ROSA
E non d'hat tentu risposta?

CICHEDDU
Est chi no dd'est arribara.
Sarbadori s'ìncontrada
In culli sett'ottu dis
E comenti beni iscis,
De sa bidda est med'attesu,
Passat su flumini in mesu
Chi disturbat su passaggiu,
Sarbadori est de coroggiu
Però est omini prudenti
E no azzardat certamenti
A saltai in cussu nassargiu,
Specialmenti custu friargiu
Chi istat proendi a meraviglia.
Sa littera a sa famiglia
No est tardada a dd'arribai
Ei dd'hanti fatta scrosai
Ziu Peppi cun sa mulleri
Ei dd'hanti pigau a plexeri
Cuss'invitu de Pittanu;
E chi de bonu mengianu
Sarbadori siat innoi
Po cumpari sa dì di hoi
Cun bestimentu de lussu.

ROSA
Ddu cumprendu... fiat po cussu
Chi circada de sinci andai!...
Cumbenti.t a si ddu nai
Giai chi ancora no ddu scidi.

CICHEDDU
Certamenti... ma si bidi
In s'apposentu, e bestiu,
Hoi si chi est beni puliu.

SCENA QUARTA
Cicheddu, Sarbadori e Rosa

CICHEDDU
Immoi si chi ses in gradu
De cumpari cun sa genti...!

SARBADORI
Seu bestiu decentementi.

ROSA
Ses bestia in su stadu tun...

CICHEDDU
Hoi ti tainti su cuccù
Calincunas bagadias,
Cantamiddis poesias
Dde alabanza e de strapazzu.

SARBADORI
Lassa stai ce gei du fazzu.

CICHEDDU
Prestu, Rosa, ch'est tard'ora.

ROSA
Si no atturas, bai bonora,
Deu mi bestu sa pipia.

CICHEDDU
No dda tenis giai bestia?
Abbarrati cun is froccus...
Hanti fattu giai duus toccus
Po sa missa de is isposus.

ROSA
Hoi ge sunti coidadosus!...
Cuncu Chicu gei est chizzanu!...

CICHEDDU
Cand'arribas tui, Pitanu
Est giai mortu de s'arrisu.
No dd'has intendiu s'avvisu.
Chi andessimus prontamenti?

SARBADORI
Nci hadessiri meda genti?

CICHEDDU
Una sciurma de pastoris,
De bidda is pagus signoris,
Is messaius e is artistas
Is famiglias beni bistas
Totus depinti interveniri.

ROSA
Si no bolis prus tratteniri
Deu seu pronta.

CICHEDDU
Ei su paraccu?

ROSA
'Ndi ddu sighit su zaraccu
Tanti immoi non est prusu proendi

SARBADORI
Bah! sigheis.

CICHEDDU e ROSA
Seus andendi. (partint)

Fini de su prolugu — Cala su sipariu

Attu  Primu

Sala pomposamenti adornada in domu de Pitanu. Unu comò cun su sprigu e vasus cun froris. Algunus quadrus e unu numeru sufficienti de cadiras.

SCENA PRIMA

Pitanu solu
Finalmenti est arribada
Cudda felici aurora,
Chi suspiramu una dì.
Prenda de coru stimada
Si non Ti possidu ancora
Stau po ti possidì
Hoi chi ti dongu su sì,
S'aneddu in didu ti pongu,
Hoi chi su sì ti dongu,
M'has essi cunsignada.
Si no ti possidu ancora
Stau po ti possidiri
Prenda de coru stimada.
Est beru chi ses costada
Ai custu coru sinceru,
Chi ddi ses costada est beru
Ma mi cumpenzat cust'ora,
Stau po ti possiri
Prenda de coru stimada
Si non ti possidu ancora.

(ananti de una imagini de Maria Santissima)

De conzillus donadora
Assistis questus dus fillus
Donadora de conzillus
Reina de xelu invocada
Cudda felici aurora
Chi suspiramu una dì
Finalmentì est arribada. (si ritirat)

SCENA SEGUNDA

Ritirau chi siat Pitanu intrat in scena Pepp'Antiogu, Ciccu, Cuttiglia, Lucifera e varius aterus pastoris e pastorissas, chi si sezint; depustis Sarbadori, Cicheddu e  Rosa is calis saludant

CICHEDDU
Saludi a totus.

TOTUS
Saludi
 
Coru 1. de ominis
Bellu giovunu!... (castiendi a Sarbadori).

Coru 2. de femminas
E geniosu...!

PEPP'ANTIOGU
Un'amigu de su sposu

CUTIGLIA
Parit unu signoriccu.

CICU
Hoi est signori dogna riccu
Ma bellesa?... gei ‘ndi lassat. (cun gelosia)

CUTIGLIA
Est gelosu! ita mi spassat! (cun beffa)
Cussu strangiu chini hadessi? (a Pepp'Antiogu)

CICU
Moderadda cussa pressi,
Non ti bastat su ddu biri? (a Cutiglia)

CUTIGLIA
Ita mali est su ddu sciri? (a Cicu)
Chini est cussu giovuneddu
Chi est intrau cun ziu Cicheddu? (a Pep. Ant.)

PEPP'ANTIOGU
Un’amigu de famiglia...
Ti cuntentat, o Cutiglia?

LUCIFERA
Ita giovuneddu bellu...
porta cara de gravellu!

CICU
Poita ch'est beni bestiu (cun disprezziu)

CUTIGLIA
E coiau, o est bagadiu? (a Pepp'Antiogu)

PEPP'ANTIOGU
Ita dd'olis festiggiai?
Benit po si coiai!... (arriendi)

CUTIGLIA
Non ha a bolli vetti a mei... ! (dengosa!)

CICU
Ita custu est unu rei?... (cun disprezzu)
Est che nosu unu pastori!...

CUTIGLIA
Ita hadessi baddadori?...

PEPP'ANTIOGU
Baddat, e sonat e cantat...?

CICU
Issu si creit chi mi spantat...
Tou custu dd'heus a biri!

LUCIFERA
A me mi plaxit su bestiri!

CUTIGLIA
Bellus pilus aneddaus
Totu beni aderezzaus
Cun su turbanti de seda!

LUCIFERA
Si ddi dexit meda meda.

CUTIGLIA
Intendiddu arrexonendu...
Ita bellu...

LUCIFERA
Ca gei dd'intendu... (seccada)

CUTIGLIA
Poita hadessi? Signor Mariu
Intrendi hat nau a su Vicariu
Reverendo, come sta?

CICU
Bah! ita tonta! bah! bah!
Non cumprendis s'italianu?
Hoi ses loca de mengianu...

LUCIFERA
Ita mi ses su cumprendiri,
No da pozzu mancu intendiri,
Custa ricca pibiruda! (a Cicu)

PEPP'ANTIOGU
Hosi citeis a sa muda?...
O si cantu sa canzoni
De ziu Perda Pistilloni
E hosind'heis a bregungiai!

CUTIGLIA
Deu non bolu a dda cantai...! (dengosa)

PEPP'ANTIOGU
Duncas prestu citeisi
Ca su sposu est po bessì.

SCENA TERZA
Pitanu, Sarbadorì, Cutiglia, Lucifera, Pepp'Antiogu, coru de pastorìs e de pastorissas.

PITANU
Bonas dias.

TOTUS
...Bivat su sposu!...

PITANU
Ita plexeri!... ita gosu!...
Sarbadori... amigu miu!... (abbrazzendiddu)
De cand'est chi ses beniu?
Tindi seu riconoscenti.

SARBADORI
Ho! seu beniu casualmenti
Tui po nudda m'has iscrittu.

PITANU
Su posteri benedittu,
Duncas nudda t'hat portau?

SARBADORI
S'ind'hadessi ismentigau
Cuss'omini mammalucca.

PITANU
Non lo sai? egli è una zucca
Ma, su via, parliam di noi,
Stanno bene i cari tuoi?
Tu sei sano? si, lo vedo.

SARBADORI
Noi stiam bene. Tu pur credo
Che sii sano. E la tua sposa?

PITANU
Bene qual vermiglia rosa.

SARBADORI
Godo assai che sii contento.

PITANU
Or, permetti, ti presento
Agli amici ed ai parenti;
Ne saran tutti contenti.

CUTIGLIA
Fueddat a sa furistera!... (a Lucifera)

LUCIFERA
Citididda... ita manera!... (gelosa)

PITANU
Cumpatriotus, custu strangiu
Dd’hapu tentu po cumpangiu
Candu femu militari
Nosi amamus intre pari
prus de fradi cun su fradi.

SARBADORI
Ti ringraziu sa bundadi.

PITANU
Nienti affattu, m'est doveri.

CUTIGLIA
Bolu tenni su plexeri
De conosci cust’ amigu!... (rivolgia a Sarbadori)

LUCIFERA
Su dd'intendi…! ita castigu
Sempiri aici affroddiera...

CICU
Hoi mi perdu sa bandiera! (suspirendi)

PITANU
Netta mia, fill'e fradili.

SARBADORI
Bella; amabili e gentili... (a Pitanu)
Su plexeri est totu miu. (a Cutiglia)

CICU
Mi fait feli!...

LUCIFERA
...Mind'arriu!

SARBADORI
Come sta, madamigella? (a Cutiglia)

CICU
Bagattella! Bagatella!
Mi dda trattat de madama!

LUCIFERA
E non parit essi dama? (cun ironia)

CUTIGLIA
Beni, e signor Sarbadori?

CICU
Puh! ddu trattat de signori!

PITANU
Is parentis e is bixinas.

SARBADOBI
Stanti beni, signorinas?

PASTOBISSAS
Totus sanas, e fusteti?

PEPP'ANTIOGU
Custu fueddu sceti sceti
Ddi narais po cumplimentu?
Ita genti de talentu!...
Naraiddi: Cossì cossì.
E arribato in custu dì
Pre lo nostro sposaliziu?

CICHEDDU
Pepp'Antiogu, fai giudiziu,
Non ddas pongas in bregungia.

PEPP'ANTIOGU
Lassa stai, teniant mungia
De ddu boli saludai...
Ca ddas'imparu a fueddai!...

ROSA
Macchilottu, a chini imparas?
Tui no iscis mancu ita naras
Dogna fueddu unu stentariu!

PEPP'ANTIOGU
Deu m'aturu seriu seriu
Non conzillu prus a nemus
In is bisongius estremus
Calincuna chi fastigiat
No s'inchietit, nè s'affliggiat
Deu no dd'hapu a conzillai.

SARBADORI
A su meri, inc'est su babbai
Intrendi in cust'apposentu.

PITANU
Bai, gei sigu in su momentu. (partint)

SCENA QUARTA
Totus in precedentis, su Vicariu, Mariu, Chicu, poi Marcu a brassettu cun Pitanu.

MARCU
Saludi, bonas personas,
Chi onorais sa domu mia
In custa dì di altirghia.

TOTUS
Bonas dias, su meri mannu.

SARBADORI
Cant'annus tenit?

PITANU
Norant'un'annu
Cumplit giustu ai cust'istadi.

MARCU
Per bacco! ita bella edadi!

VICARIU
E cantu dda portat beni!

CICHEDDU
Est sa morti de zia Leni
Sa prus chi dd'hat imbecciau.
De insandus s'est inzurpau
E hat perdiu su bon'umori,
Però sendessi in vigori
Gei mostrada una presenzia
Di omini...

VICARIU
…Mah! passienzia,
Giai chi Deus dd'hat cumandau.

MARCU
Pitanu fillu stimau,
Aundi ses, Pitanu miu,
Cun is ogus non ti biu
Ma ti miru cun su coru,
Tui ses s'unicu tesoru
Chi m'hat lassau sa spacciada
Mulleri, Leni stimada,
Tui no has bistu custa dì
Mancu deu dda pozzu bì
Ca portu in ogus su velu... (plangit)

PITANU
Babbu, issa hadessi in su xelu
Preghendi po nosu duus...

MARCU
Benedittus fueddus tuus
Ma deu, ita nc'hemu a fai?

CICHEDDU
Hoi no est dì de attitai
Ma cumbenit chi goseus.

MARCU
Deu ringraziu meda a Deus
Chi in vida m'apat lassau
Finzas a ddu biri coiau
Depustis de custa sorti,
Si mindi pigat sa morti
Hap'essi su prus felici.

PITANU
Babbu, non nerit aici
Ca rendit sa genti trista;
Po chi ddi manchit sa vista... (plangit)

MARCU
Tenis rexoni, o Pitanu.
Immoi sollevu sa manu
E cun grandu divozioni
Sa mia benedizioni
Ti dongu dulci e paterna.

(Pitanu s’ingenugat)

O Provvidenza eterna,
Bundadi e Sabidoria,
Sa benedizioni mia
Cunfirma in custu momentu,
Dona a Pitanu cuntentu
In vida, ei s'eternu gosu.
Comenti calat s'arrosu
De su xelu a su mengianu,
Calit de xelu a Pitanu
Su tuu favori divinu,
Ei ddi sclarit su camminu
De s'omini onestu e giustu;
Fai chi non provit disgustu
In custa vida penosa:
Cuncediddi cun sa sposa
Annus de felicidadi:
Finz'a a sa prus tarda edadi
Siat omini de conzillus.
E si Tui ddi donas fillus,
Donasiddus po delizia:
Flori de sa pastorizia
Ddi nerint is benidoris,
Chi assimbillit a is pastoris
De is bonus tempus antigus,
Chi sendessi cun Tui amigus,
Si stimanta cun fervori,
E de issus su tentarori
Meda attesu sindi stiat.

VICARIU
Amen, amen.

TOTUS
...aici siat.

MARIU
Parla bene quest'antico!...

VICARIU
Si: in un tempo era anche amico
D'Elicona e delle Muse.
Le sue rime son diffuse
Tra i pastori...

PITANU
...Cussa manu
Babbu, lassit chi Pitanu
Dda stringiat po dda basai, (plangit)

PEPP'ANTIOGU
Bah! dda boleis acabai?
Mirai ca zerriu aggitorìu
Totus plangendi a mortoriu!
E fazzu curri is barracellus…
Bellixeddus!... bellus! bellus!

CICHEDDU
Pepp'Antiogu, bah! hoioia!

PEPP'ANTIOGU
Ma su plantu ind'una coia
Non si depit tollerai...

SCENA QUINTA
Totus is precedentis, Antoni Nassiu sonadorì.

CUTIGLIA
Ziu Pitanu, hanti avvisau
Chi. sa sposa est aspettendu.

PITANU
Respundi chi seus andendu.

ROSA
Ita fais, Antoni Nassiu
Arrimaddu su fiorassiu
Ca t’appiccu su coccoi.

ANTONI NASSIU
Ca no importat… hoi, hoi !

CUTIGLIA
Ei su floccu a sa launedda?

ANTONI NASSIU
Mi ddu ponit Angiuledda.

PEPP'ANTIOGU
Ita aspettas?... prestu, o Rosa
Mudasidda sa mancosa.
Tui sa noda boga a pillu (a su sonadori)
Chi ddi fazzas, dillu, dillu
Diddu, dalla, dora, danna.
                    (Antoni Nassiu sonai unu pagu e poi si citit)

MARIU
Tres arrogheddus de canna
E cantu sunti armoniosus!

VICARIU
Cand'accumpangiant isposus
Faint sempre custa noda.

MARIU
Bolit narri chi est de moda
Custa marcia triunfali?

VICARIU
Parit s'aena pastorali
Illustrada de Virgiliu,
Aundi raccontat s'esiliu
De su tristu Melibeu.

MARIU
E chi a Titiru, mi creu,
Postu in s'umbra deliziosa
De cudd'arburi spaziosa,
(Si no mi sbagliu; de fau)
Mirendiddu, sterrinau,
Ddi narat: nosu emigraus
Cun is tallus desolaus.
Ma tui, Titiru, diciosu,
In custu dulci riposu
Esentau de dogn'accusa.
Silvestrem tenui musam
Meditaris avena.

VICARIU
D'arregordu appena appena
Cuss'egloga metaforica.

MARIU
Deu, de s'annu de retorica,
Mancu liggia dd'hapu prus.

VICARIU
Is doveris mius e suus
Sunti medas a cumpliri.

MARIU
Cantu non depit isciri
Su poburu secretariu?
Assumancu su Vicariu,
Isbrigau chi hapat s'arresu
Non tenit ateru pesu
Ei si podit riposai!...

VICARIU
Signor Mariu, it'hat a nai?
I a mengianu is cunfessionis?
E po is festas is sermonis
No ddus depu preparai?
E cartiglias de domandai,
A calincunu Battisimu,
Depu fai su Catechisimu,
Poi algunus funeralis
'Nci sunti is casus moralis
De risolvi dognia mesi,
Mi peso sempiri is sesi.
Corcu is undixi sonadas,
E cantus bortas de badas
De notti lassu su lettu?

MARIU
Po is maladius in apprettu
De arriciri is Sacramentus?

VICARIU
E sunti, certus momentus,
De famini e debilesa!...

MARIU
Già, is chi sunti in poberesa.
E alguna corrispundenzia?

VICARIU
Oh! 'nci bolit sa passienzia
De Santu Giobbe famosu
Ei mi fueddat de riposu,..

MARIU
Assumancu est retribuiu,
Ma su stipendiu miu
Colat in su coss'e e s'agu,

VICARIU
Milli francus... seguru... est pagu
I aterus emolumentus?

MARIU
Pongat aterus trexentus,
Non c'est cosa de fuliai.

VICARIU
Cantu bastat po campai.
E deu? forzis no ddu scinti
Chi francus ses centus binti
Tengu solu de s'assignu?
Eppuru minci rassignu...

MARIU
Cun is nous provvedimentus
Si ddu portant a noixentus

VICARIU
Benimindi! ita cuccagna!

MARIU
Maccarronis senza bagna!

SCENA SESTA
Pitanu, Vicariu, Cicheddu, Rosa, Pepp'Antiogu, Mariu e is aturas invitaus.

PITANU
Su Vicariu, is de sa coia
Sunti totus radunaus.

VICARIU
Duncas, prestu, it'aspettaus?
Gopai Impera est avvisau?

PITANU
Est de meda chi hat mandau
Issu a nosu ateru avvisu,
I est un'omini precisu
Candu spendit su fueddu.

ROSA
Tui Pitanu cun Cicheddu,
Pepp'Antiogu e Sarbadori,
Pustis de su sonadori,
Precedei s'atera genti.

PEPP'ANTIOGU
Già, deu bandu che parenti
Cun su sposu a puppa a puppa
Generali de sa truppa...
Si portessi su squadroni
Hemu a parri Napoleoni.

CICHEDDU
Po gherrai cun sa carrada...!

PEPP'ANTIOGU
Prestu, avanti, cambarada!

MARIU
Favorisca, Signor Vicariu...
(presentendiriddi sa destra)

VICARIU
Prego, prego Signor Mario
Non mi faccia cerimonie.

(Su corteu s'incamminat, poi calat su sipariu)

Attu Segundu
Sala in domu de Impera Pissenti, adornada comenti e in domu de Pitanu.

SCENA PRIMA
Impera Pissenti solu

No: de certu non mi pentu
De custu matrimoniu. Su sposu
Di Angiuledda non est meda dinarosu,
Nemancu est miserabili partidu,
Est mellus teni bonu su maridu,
Chi non tot'is ricchesas de su mundu;
Anzis si podit narri francu e tundu,
Chi non balint is benis de fortuna,
Chi cambiant a momentus chei sa luna
Candu mancat sa virtudi.
Pitanu, in mesu ai custa gioventudi
Est unu sprigu veru de bundadi.
Est giovunu de bona voluntadi.
Chi s'occupat de su traballu onestu,
Afabili e modestu,
Esemplari e fervorosu cristianu;
Po custu speru meda de Pitanu.
Sceti sceti sa littera chi tenit
Sa domu ddi mantenit.
Est bellu de presenzia,
Iscidi essi in su spassiu a s'occurrenzia
Senza scaresciri su propriu fattu.
Su matrimoniu no est unu cuntrattu
De compera e de benda po interessu,
Comenti ei su comporai unu possessu,
Issu est chi unit duus corus,
Inserrat duus tesorus,
Santitadi de vida e simpatia.
Ei speru che Angiuledda, filla mia,
Ddi depat essi un'ottima mulleri,
(Tanti prus chi ddu sposat a plexeri)
Duncas, si matrimoniu in su xelu
Fattu hat su Soberanu,
Est custu di Angiuledda cun Pitanu.

SCENA SEGUNDA
Angiuledda e Arega

ANGIULEDDA
Ita mi narat mamma?
Chini tenit poderi prus de Deus?

AREGA
Filla mia, no ddu scieus
Chini nos'hat a boli beni o mali;
Piga custu didali
Chi ti mandat sa bruscia de barbaxa.

ANGIULEDDA
E vusteti dda creit una mainaxa?
Hadessi alguna impostora imbriagona.

AREGA
Angiula, no, perdona:
Cuss'est una famosa spiridada
In cust'isula nostra nomenada,
E finzas de continenti
Po dda circai 'nci beni meda genti.
Piga: cosiddu in mesu su bestiri
Custu mengianu certu depis biri
Chi non t'attaccat peruna fattura.

ANGIULEDDA
Deu da creu una locura...

AREGA
Naras aici poita chi ses pipia
Ma candu hasessi ai cust'edadi mia
Ddas a crei diversamenti.

ANGIULEDDA
Ma bastatteni su coru innocenti
Po binci s'internali ingannadori.

AREGA
Chin'est chi ti dd'hat nau?

ANGIULEDDA
Su Cunfessori...

AREGA
Issu no'odd'oli nai, ma gei ddu scidi
Chi calincunu malu chi ti bidi
Tanti adornada ti pizzulat di ogu.

ANGIULEDDA
Dd'hant'a narrere po giogu?
Hadessi burla?... ih! o Deu...!

AREGA
Pigati custas follas de puleu
Chi nosi mandat Peppa Rosa Fanni
Segadas po sa festa de Santu Giuanni
A manu imbressi i a messu notti giustu,
Custas sabeggias poniti in su bustu.
Ca sunti bonas po sciolliri is nuus,
E candu hos' ingenugais tot e is duus
Sterri a Pitanu, un'ala de fardetta
(La chi ddu tenis a manu deretta)
Porta in conca un'agulla punt'ainnanti.

ANGIULEDDA
Nerimi, mamma no adessi bastanti
S'aggiudu de Giuseppi e de Maria?
Deu, de cussa brusceria,
Non d'hemu a boliri mancu toccai.

AREGA
Angiuledda, ita bolis a ti nai?
Fai comenti ti plaxit, filla mia. (partint)

SCENA TERZA
Totus is invitaus de sa sposa, Callina, Impera Pissenti, Arega ei sa serbidora.

CALLINA
Est arribendi su sposu...
Cun totu sa cambarada.

IMPERA PISSENTI
Incontraiddu a s'intrada.

PASTORIS
Isparaus is iscupettas?

IMPERA PISSENTI
Si: e fusilis e cannettas
Revolverus, carabinas.

AREGA
E chi bessant is bixinas
Cun is platus de su 'ori...

CALLINA
Po gettai a su sonadori?

AREGA
A issu puru: ma a Pitanu
Gettaisiddu a piena manu,
E de prus unu pagheddu
Vetti vetti a su cappeddu
De goppai.

CALLINA
...De su Vicariu?

AREGA
E unu pagu a Signor Mariu.

CALLINA
I a ziu Gicheddu? i a s'amigu?

AREGA
Si, attaccàimiddus a trigu
Cun sa cunfittura e sali,
Currei prestu a su portali.

SCENA QUARTA
S'avanzat su corteu nuziali, si getat sa grazia, s'intendint algunus isparus, e zacchidus de cassulas - Coru de ommis, coru de femminas. Mariu, Vicariu, Pepp'Antiogu, Cicheddu e Pitanu.

CORU DE OMINIS
Evviva! evviva su sposu!
Cun totu sa comitiva!

CORU DE FEMMINAS
Evviva sa sposa evviva!

MARIU
It'est chi proit! Mancu mali!
Istat proendi trigu e sali...!

VICARIU
Signor Mariu, est un usanzia
Chi olit narri s'abbundanzia.
Chi disigiant a is isposus.

MARIU
Oh! costuminis curiosus!

PEPP'ANTIOGU
Balla! custa est confittura (dd'arregolit)
Puuh! it arrancu de bruvura!
Trum... trum! tram trichi! tracca!
Gei dd'heis... pulia sa baracca!

PASTORI
Ma... si s'arma - negat fogu...!

CICHEDDU
Citididda, Pepp'Antiogu!
No ddu pongas in bregungia!

PEPP'ANTIOGU
Lassa stai, ca teniat mungia
Custa grandu artiglieria!
Deu, in sa scupettadda mia
Pongu cassula e bravura.

CICHEDDU
Tui non naras che fridura
Mellus est a ti citiri.

PITANU
Pepp'Antiogu, cittidì.

MARIU
Ita tipu originali!

VICARIU
Est sempiri aici gioviali
Ma modestu e laboriosu.

CORU DE OMINIS
Evviva! evviva su sposu
Cun s'intera comitiva!

CORU DE FEMMINAS
Ei sa sposa evviva! evviva.

TOTUS
Evvivaaaa!

SCENA QUINTA
Corteu de su sposu, corteu de sa sposa - Callina, Vicariu, Mariu, Cutiglia e Sarbadori.

CORU DE OMINIS
Bonas dias! bonas dias!

CORU DE FEMMINAS
Bonas dias! beni arribaus!

CICHEDDU
Sunt'unius is cumbidaus?

CALLINA
Ddus pregaus a si sei
Ca ddis passu su caffei
Cun pistoccus e cun binu
Ch'immoi immoi de magasinu
Cuncu Impera dd'hat portau.

PEPP'ANTIOGU
Biva, biva su muscau!

CICHEDDU
Ti contentat, Peppixeddu?

PEPP'ANTIOGU
'Ndi bolemu unu ziccheddu
Pustis mortu in su baulu.

CICHEDDU
Ti carcinit unu mulu!

VICARIU
Prestu, prestu, ch'est tarditu.

CALLINA
Ita tenit appetitu?

VICARIU
No: est ch'est longa sa funzioni.

MARIU
Ita ddis fait su sermoni?

VICARIU
Duas paraulas a sa bona...

CALLINA
Non predicat de sa trona.

VICARIU
Ma no: de sa barandiglia
Che unu babbu a sa famiglia.

CALLINA
No hat a isciri ita fueddai...

VICARIU
Si cumenzas a vantai!

SARBADORI
Celebrau su Sacramentu
S'hat a fai trattenimentu
Po su civili cuntrattu.

MARIU
Tengu scrittu finzas s'attu
Restat solu a ddu firmai.

VICARIU
Duncas pagu hat a tardai.

CUTIGLIA
Ei su Sindigu hat beniri?

CALLINA
Hat pregau a no si tratteniri
Ca benit cun Dona Nina.

CUTIGLIA
Ita castias o Callina?

CALLINA
Chin'est cussu Sarbadori?

CUTIGLIA
Unu giovani pastori,
Arribau custu mengianu
Grandu amigu a ziu Pitanu.

CALLINA
Est ancora bagadiu?

SARBADORI
(Ita seccanti) noddu sciu!
Forzis dd'olis essi sposa?

CALLINA
Ti cumprendu... ses gelosa...
De s'ortu unu limoni
Fattu m'hapu segai,
De s'ortu unu limoni
Candu t'hat a passai
Tanti presunzioni?
Fattu h'hapu segai,
Tanti presunzioni
Candu t'hat a passai?

SCENA SESTA
Impera Pissenti, Angiuledda, Arega, Pitanu e is precedentis.

IMPERA PISSENTI
Filla, si ses preparada, (faccia a s'apposentu)
Bessi, ch'est beniu su sposu

ANGIULEDDA
Adiosu, babbu, adiosu (bessendi)
Adiosu, o mamma stimada.

IMPERA PISSENTI
Filla mia, de coiada.
Comenti e de bagadia
Cunservati, filla mia
Modesta, sabia e prudenti.

AREGA
Filla stimada de coru,
Vida de sa vida mia.
Gesus, Giuseppi e Maria
Ti ongant s'aggiudu insoru,
A Pitanu unu tesoru
Cunsignu custu mengianu
Unu tesoru a Pitanu
Cun s'anima gaudenti.

ANGIULEDDA
In custu solenni istanti (s'ingenugat)
Chi mi depu separai
Babbu, m'hat a perdonai,
Perdonit aturetanti,
Mamma, si pagu costanti
Seu istada in is doveris.
Perdonint is displexeris
Chi ddis hapessi donau (Plangit)

IMPERA PISSENTI
Filla, ses'istada bona
E docili e rispettosa;
Si sentis alcuna cosa,
Tui puru, filla, perdona (commoviu)

IMPERA PISSENTI e AREGA
De floris custa corona
Veru simbulu di amoris
Custa corona de floris
Nosu in fronti ti poneus.
(dd'imponint sa corona)

AREGA
Impari hos'assistat Deus
A peis de su sacru altari,
Hos'assistat Deus impari,
Filla, cun su sposu amau.

IMPERA PISSENTI
Sposaliziu fortunau,
Tengas su xelu propiziu,
Fortunau Sposaliziu,
Chi si perpetuit in gloria.

PEPP'ANTIOGU
Ma... d'acabais custa storia?

SCENA SETTIMA
Impera Pissenti, Arega, Angiuledda, Pitanu, Pepp'Antiogu e i precedentis.

IMPERA PISSENTI
Pitanu caru, custa amada prenda
Hoi cun coru esultanti ti consignu,
Ma innantis promittimi chi sa sienda
Chi t'intregu, dda trattis cun carignu,
Dulci sempiri, amabili e benignu
In modu chi lamentus non d'intenda.
Refletti chi in sa dì de su giudiziu
Rendis contu de custu sposaliziu.

PITANU
Babbu, mamma in cust'ora deu ddis giuru
Ananti de s'Altissimu chi adoru,
Chi cun costanti affettu, santu e puru
Hapu a amai custu nobili tesoru
E custodiu comenti in domu insoru
Dd'hanti a teniri sempiri e seguru.
Ddu depu amai po finzas a sa morti
Su tesoru, chi in sorti m'est toccau.
Ddu depu amai po finzas a sa morti
Su tesoru, chi toccau m'est in sorti.

PITANU e ANGIULEDDA
Adiosu, babbu e mamma.

IMPERA PISSENTI e AREGA
...Baxi in bonora.

PEPP'ANTIOGU
E no dd'acabant ancora sa partenza?...
Comenti non s'imbarcant a Firenza!..-
Cuncu Impera, no fazzant avvolotu,
Crasi hosindiddus torru deu e totu.

SCENA OTTAVA
In su portoni de sa domu de Impera Pissenti mentras sfilat su corteu nuziali. Turba de curiosus, Pinu e Margherita.

TURBA
Bona sorti! bona fortuna!

PINU
Ita bella chi est sa sposa!

MARGHERITA
Parit bella... ch'est fadosa
Hoindi totu sa bellesa
Cunsistit in sa ricchesa
Si adornais unu furconi
Cumparit unu baroni!... (cun disprezziu)

PINU
Cussu no: no ddu nareis;
Est invidia chi teneis
Est bella de cumpostura,
Alta, suttili e liura.
Tenit su fronti spaziosu
Calmu, candidu, amorosu
Nasu beni profilau,
Chi parit essi pintau,
Is massidas purpurinas,
Is lavuras coraddinas,
Amabilis, sorridentis.
E cando mostrat is dentis
Prus candidas de sa nì
Est un'incantu a dda bì...
Ei cussas triccias de pilus
Longus chi parint filus
De seda sfustus in oru,
No balint unu te tesoru?
Parit benia de su xelu
Cun cussu candidu velu
Chi dd'ammantat sa persona.
No ddi dexit sa corona
Fatta de floris di arangiu?

MARGHERITA
Parit fatta in logu strangiu?

PINU
Si: mi parit in Milanu.
Dd'hat fatta portai Pitanu
Cun su bestimentu biancu
Chi dd'assaggiat in su fiancu
Cussu floccu finz'a peis.

MARGHERITA
Peppineddu, ita ti creis?
Teresica filla mia
Si fessit aici bestìa
Prus de custa hiat a cumparri!...

PINU
Ita totu m'heis a narri?
Si no fessit po hosi offendiri
Hemu a podi faiosi intendere
Chi sa Teresica bosta.
Contat nudda in bida nosta.

MARGHERITA
Ah! seguru…! no ndi giuat!
Est capaci chi si cuat
Candu si sonat su ballu.

PINU
Meis a narri chi est tragallu!...
Ma, issa est niedda chei sa pixi,
Portat ogus de perdixi,
Su nasu de cuccumèu,
Chi s'indi incontrit non creu
Atera bucca aici manna.
Dentis de perras de canna,
Lavuras de cardulinu,
Est suttili che cadinu
Cun is cambas che furcidda.

MARGHERITA
Bucca tonta, citididda!  (cun ira)
Se t’hiat boffiu po amorau...

PINU
Cussu puru s'hat vantau
Teresica zumburuda?...
Dd'em'a boli? non c'est duda!
Cussa macca pissinera?

MARGHERITA
Chi ti spaccis in galera, (dd’amostat su fusu)
Fillu de fura molentis!...
Chi tindi sciuscint is dentis
Totu a colpus de corongiu.
Peppi, abarra testimongiu
Giuanni'Antoni, dd-as intendiu
Comenti custu hat offendiu
A Teresica in s'onori?...
Ddu denunziu a su pretori
Bolu chi intrit a presoni. (partit istrepitendi)

PINU
Teneis bastanti rexoni!
Seis mamma de Teresica!...

(Calat su sipariu)

Attu Terzu
Altari pomposamenti adornau - duus genuflessorius tappissaui po is isposus - S'intendit su sanu de s’organu. - Su corteu nuziali cumparit cun Antoni Nassiu a innantis chi sonat sa pastorella. Arribaus a sa porta de cresia si firmant ei su Vicariu pighendi s'aspersoriu de manus de cuncu Chicu ddus benedixit, e poi intrat. Pitanu accumpangiau de signor Mariu e de Sarbadori e Angiuledda de Cutiglia e de Callina bandat a s'ingenugai in su logu preparau. Depustis de unu pagu su Vicariu bessit de sagrestia in prapalissu impari cun su sagrestanu, si ponit in sa barandiglia e cumenzat a celebrai su matrimoniu.

SCENA PRIMA
Vicariu, Pitanu, Angiuledda, Chicu e totus is precedentis, chi non fueddant.

VICARIU
Sendessi is pubblicatas acàbadas
Po sa coia di Angiuledda cun Pitanu,
Comenti ordinat su ritu romanu,
In tres distintas festas cumandadas,
Opposizionis non c'essendi stadas
Ne risultendimi custu mengianu
Canonigu nisciunu ìmpedimentu
In matrimoniu ddus unu in su momentu
Testimongius, tra totu custa genti
Hantessi signor Mariu e Sarbadorì
Narami duncas, Pitanu Bobori:
Dda bolis custa giovana presenti
Angiula filla de Impera Pissenti
Po mulleri legittima in s'amori,
Segundu sa costumanza cristiana
De sa santa Mamma Cresia Romana?

PITANU	
...Sissignori…

VICARIU
Narami tui, Angiuledda Monteblanu
Ddu bolis po legittimu maridu,
Segundu custu ritu stabilidu
Su chi est presenti Bobori Pitanu?

ANGiULEDDA
Sissignori

VICARIU
...Sa deretta manu
A hosi stringiri a pari hosi cumbidu
E deu hosi unu in su nomini, po tantu
De Babbu, Fillu e de Spiritu Santu.
                       (Immoi pigat s'aspersoriu ei ddus benedixit)

Benedizioni de s'aneddu

VICARIU
S'aggiudu nostu est de s'altu creadori.

C. CHICU
Chi celu e terra de nudda hat creau

VICARIU
Signori, esaudì cantu est domandau.

C. CHICU
A tui si sollevit su miu clamori.

VICARIU
Chi cun bosaterus siat su Signori.
Su spiritu tuu'ind siat occupau.

VICARIU
...Pregheus.
Soberada, divina, alta Bundadi
Dona ai cust'aneddu benedizioni
Po chi sa sposa cun sant'affezioni
A su maridu sa fidelidadi
Cunservit e cun mutua caridadi
Bivant in paxi e perfeta unioni,
Segundu cant'hadessiri gradibili
A sa tua sabidoria incomprensibili.
                       (Donat s'aneddu a Pitanu e mentras custu ddu ponit in su didu  
                         a sa sposa narat:)

Cust'aneddu benedittu
Chi hoi ti donat in s'altari
Poni in su didu anulari
Cali perpetua cadena;
Issu premit una vena.
Chi lompit finz'a su coru
Angela, cussu tesoru
Non lassis de du portai:
Serbit po t'arregordai
Is obbligus chi has contraiu
Immoi chi ddas arriciu
Hosi fazzu impari sa gruxi
Deus de soberana luxi
Cunfirma cust'unioni.

C. CHICU
De su templu tuu de Sioni.

VICARIU
Comenti e turri de fortelesa.

C. CHICU
De tot'is nemigus faiddis difesa.

VICARIU
Signori ascurta sa preghiera mia.

C. CHICU
S'elevit a tui sa pregadoria.

VICARIU
...Pregheus.
Mira Onnipotenti Deus
Custus serbidoris tuus:
Assistiddus tot'a is duus.
Giaichi custa istituzioni,
Po sa propagazioni
Has de su gener'umanu
Cun poderi Soberanu
In sa terra decretau
De custus chi has isposau,
Comenti 'ndi ses s'Autori,
Sias Puru Cunservadori
Pro Cristus Signori Nostu

C. CHICU
Aici siat.

SCENA SEGUNDA
Predica de su Vicariu

De su Matrimoniu, grandu Sacramentu
Pigu s'argumentu di hosi fueddal
Cristianus, isposus, totu attentu attentu
In custu momentu pregu a m'ascurtai

1
Pregu a m'ascurtai tot'attentamenti
Poita s'argumentu est troppu necessariu
Massime ch'immoi, cun modu impudenti
Postu est a bersagliu de s'odiu settariu,
Mostru temerariu, terriblll e bruttu
Chi bollt distruttu s'umanu consorziu
Fendi su divorziu derettu legali
Po chi sa morali pozzat abrogai.

2
Pozzat abrogai cun dannu terribili
Poita chi, approvendi s'immoralidadi
Sa paxi in is domus hadess'impossibili,
Dubia in is isposus sa fidelidadi,
Cali caridadi o mutua cunfianza,
Cali seguranzia tenit s'unu a s'ateru,
Si a tresi i è a quatturu, totu a gustu insoru,
Podint in su coru s'affettu donai?

3
Podint in su coru, senza de modestia.
Disponi is affettus senz'algunu incagliu,
Si s'approvat custu, s’omini de bestia
Bivit, ei su mundu hadessi unu serragliu.
Committiu su sbagliu prus non si conoscit:
Si de una s'arroscit s'atera si pigat
Su coru si ligat cun tantis e tantis
Diversas amantis senza ddas amai.

4
Senza ddas amai?... Cali meraviglia
Cand'is giuramentus non sunti sinzillus?
Chini si divorziat distruit sa famiglia,
Non curat sa sposa, né curreggit fillus.
Oh! cantus pupillus de babbus viventis
Plangendi innocentis su viziu paternu
Senza de guvernu privus de sustentu
Senza bestimentu non s'hiant a lassai?

5
Ddas hiant a lassai po un'atera sposa,
A certas mulleris privas di ricchesa:
Sa mulleri a certus hat a beni odiosa
Si ddis beni mancu s'antiga bellesa,
O si po beccesa dd'osservat difettu,
Sciendi chi derettu ddi donant is leis
De si poni a peis sa primi'unioni.
Sa corruzioni s'hat a propagai.

6
S'hat a propagai sa disonestadi
De certas mulleri de pagu sentidu,
Si ddis est cuncedia piena libertadi
De podit lassai su propriu maridu
Po tenni partidu de prus aggradibili.
Comenti est possibili mantenni is affettus
Sempiri suggettus in su coru umanu
Si scinti chi esti vanu finzas su giurai?

7
Si scinti chi est vanu, sighint in sa pratica
De delittus gravis, odius, tradimentus.
Po pagu chi pargiat femina simpatica,
Po dda cunchistai committint a centus
Falsus giuramentus, calunnias e frodis
Tra zius e nebodis, e fradis i amigus.
Cun issa is intrigus sempiri hant'a cresci
Po podi arrenesci a dda divorziai.

8
Duncas su divorziu matrimoniali
Distruit de is isposus su grandu destinu,
Chi esti indessolubili po lei naturali
E po positivu precettu divinu.
In cuddu giardinu e bellu paradisu
Intre su sorrisu de gentilis floris
Is primus amoris di Adamu innocenti
S'Altu Onnipotenti hat fattu germinai.

9
Fattu hat germinai s'eterna Sapienzia
Affettus fecundus e dignius de sei.
Adamu cun Eva in sa bella innocenzia
Ddus hat isposaus su divinu Rei,
Ponendi sa lei chi custu cuntrattu
Legalmenti fattu non si sciollat prusu.
Sendessiri duus ind'unu solu coru
Sa cadena insoru non s'hat a truncai.

10
Non podit truncai terrenu poderi
Su vinculu sacru, durabili e forti,
Po finzas chi tanti a maridu e mulleri
In vida mortali ddus tenit sa sorti.
Solu cun sa morti de unu contraenti
Su soprabiventi, si dd'est a plexeri,
Atera mulleri, cun licitu affettu,
Tenit su derettu de podi sposai.

11
De podi isposai senz'alguna duda,
Si benit a morri innantis su maridu
Tenit libertadi ancora sa viuda
De podi accettai un ateru partidu.
Ma tenga sentidu, poit'issu bivendi,
Peccat istimendi cun impuru affettu
Ateru suggettu foras de su sposu.
Ei dd'est bregungiosu solu a ddu pensai.

12
Ei dd'est bregungiosu solu ch'in su seriu
Fazzat tali offesa a sa fidi giurada
S'anima s'aggravat cun d'unu adulteriu
S'illecita donat solu una mirada.
Femina, ligada ti ses una dì
E de ti pentì prus campus non tenis.
Si non ti mantenis cali depis essi,
O a tardu o a pressi dd'has a suspirai.

13
Dd'has a suspirai, ma senza rimediu,
Ca s'onori perdiu non s'incontrat prus,
Ancoras chi siat su dannu succediu
Culpa de su sposu, o de tot'ais duus.
Is affettus tuus, maridu refrena
De femmina allena non fazzas disigius
Mulleri, is fastiggius cun ominu allenu
Ti sunti velenu e no ddus depis fai.

14
No ddus depis fai, pensa chi has giurau
E chi no si sciollit cussu giuramentu;
Chi su Matrimoniu est'istetiu elevau
A sa dignidadi de unu Sacramentu.
S'acqua cun portentu cunvertiu hat in bini;
Su Verbu Divinu sendi in vida umana
In is nuzias de Cana de sa Galilea.
Duncas cal'idea hosind'heis a formai;

15
Duncas cal'idea sindi depit tenni,
Cali stima santa senza pregiudiziu,
Si Gesus e totu e boffiu intervenni
Cun sa Mamma impari a unu sposaliziu?
Est cuss'un'indiziu de s'alta eccellenzia
Chi sa cumplaxenzia de s'eternu Rei
In custa noa lei dd'hat comunicau!
Dd'hat santificau po ddu rispettai,

16
Po ddu rispettai ei custu dd'argumentas
De cussu prodigiu tanti strepitosu.
Maridu rifletti, chi tui rappresentas
De sa santa Cresia su divinu sposu.
Cali mellus gosus po tui, o coiada,
Di essi destinada po bella figura
De sa sposa pura de su Redentori?
Cun cali sabiori non s'heis a cumportai?

17
Cun cali sabiori e mutua caridadi
Non s'heis a trattai in su bivu comunu?
A babbu lassais mamma, sorri e fradi
Po depi formai duus corus in d'unu.
Disgustu nisciunu, nisciunu suspettu
Isfridit s'affettu o disturbit s'amori
Chi su Redentori morendi in sa gruxi.
De divina luxi hat boffiu adornai.

18
Hat boffiu adornai de celestis galas
Po chi sa famiglia gosit allegria.
Guardai hosi però de is lingua malas
E de s'amicizia cun genti fingia.
De sa gelosia timeindi is ìngannus,
Ca disgustu mannus issa ordit e trassat
Ei sa domo lassat post'in avvolotu
Ei s'amorì in tottu solit istudai.

19
Ca solint ordiri tramas ingannosas
Mai non si fideis cun malas bixinas;
Sunt'issas chi sfollant is friscas arrosas
De su matrimoniu po' nci poni spinas.
Si sunti meschinas teneindi piedadi
Ma senz'amistadi, ca sunti sirenas
De is faltas allenas non sind'occupeis;
Si tortu arriceis depeis perdonai.

20
Depeis perdonai dogna displexeri,
Bosaterus puru boleis indulgenzia,
Femina, procedi de sabia mulleri.
Si s'omini fallat teniddi passienzia.
Fuedda cun prudenzia si du bisi in dudas
Poita algunu Giudas falsu ingannadori,
Basciu su colori de vera amicizia,
Tenit po delizia su hosi murmurai.

21
Su ddas murmurai cun falsa amistadi
Cuddas chi a is maridus no sunti suggettas.
Rispetta, o mulleri, cussa podestadi;
Gravementi peccas si no dda rispettas.
Maneras suspettas mai no ndi usis,
Culpa no dd'accusis candu est risentiu,
Cand'est affligiu, de prus no dd'afligias,
Si bivi disigias senza disputai.

22
Senza disputai, cumbenit chi stimis,
Maridu, sa sposa e senza finzioni.
Rifletti chi peccas s'in casu dd'opprimis
O piangi dda fais senza de rexoni.
In s'occisioni non mostris vilesa,
Fuedda calma e pesa is attus e paraulas.
Non cretas is falaus ch'inventat sa genti;
S'omini prudenti non s'ingannat mai.

23
Non s'ingannat mai, bivi cun prudenzia,
Sa sposa non trattis peus de serbidora.
Cunsidera beni chi sa Provvidenzia
Ti dd'hat intregada po consoladora,
Comenti in cust'ora donau dd'has fueddu.
Mentras chi s'aneddu dd'has postu in su didu
De bonu maridu mantenni su votu
E creimi ch'in totu tind'has a plexai.

24
Tind'has a plexai po cantu mantenis
Cun mulleri tua su votu giurau
Chi stimis sa sposa, est obbligu chi tenis
Comenti Gesùs sa Cresia hat amau;
Issu hat dimostrau cust'amori forti
Suffrendi una morti sa prus dolorosa
Po rendi sa sposa immaculada e pura,
E tui cun premura ddu depis pensai.

25
Finalmente Tui, o Suberanu Deus,
Sa coia cunfirma in s'eletta Sioni
Conformi a is votus chi nosu Ti feus
Donaddis copiosa benedizioni
Cun paxi s'unioni rendiddis durabili;
Che Rachele amabili, fecunda che Lia
Po sabidoria Rebecca famosa
Sempiri a sa sposa si ddi pozzat nai.

26
Si ddi pozzat nai po longevidadi
Similanti a Sara di Abramu mulleri.
Rendiddus illustris po sa santidadi.
Tui, chi de favoris celestis ses Meri,
Cun santu plexeri a nebodis de fillus
Prudenti conzillus dongant e carizias
Finzas chi is delizias de s'eterna Corti
In puntu de morti ddis'has a donai.
De su Matrimoniu, grandu Sacramentu
Su gravi argumentu mi toccat lassai;
Cristianus isposus, de custu momentu
Circai cun assentu de ddu meditai.
                       (Su Vicariu si ritirat in Segrestia. Depustis de unu pagu bessit a 
                        sa porta de Cresia po benedixi is isposus e po ddus  
                        accumpangiai).

SCENA TERZA

In sa porta de cresia

Mentras si disponint, segundu s'usanza is isposus cun is feminas a manu deretta e is ominis a manu manca. — Cuncu Chiccu, Cutiglia, Lucifera, Pepp'Antiogu, Cicu, Cicheddu, Vicariu, Mariu e depustis su servienti comunali. — Totus is aterus non fueddant.

C. CHICU
Is isposus a sa destra
Cun sa truppa feminili... (cun imperiu)

CUTIGLIA
Cuncu Chicu gei est gentili... (arrinti)

LUCIFERA
Ca s'hat fattu doxi pezzas!...

C. CHICU
Cicu e tui no t'aderezzas
A sinistra de sa porta?
                      (Po isbagliu si fiat postu a destra).

PEPP'ANTIOGU
Cuncu Chicu…! custa borta
Perdonaiddu... est incantau...
O s'hiat a essi imaginau
Chi su sposu fessit issu?
                      (arrisu generali)

CHICU
Ita occurrit su permissu
Po mi bodi sbagliai; (burberu)

CICHEDDU
Bah! lassaddus a cantai...
Si ti sbaglias... ses noviziu!

MARIU
Immoi bengat a s'offiziu
Po su cuntrattu legali.

INSERVIENTI
Cun sa fascia sindigali
Don Carlinu est aspettendi.

VICARIU
Dd'has a narri chi seus andendi.
                   (Su Vicariu arricit s'aspersoriu de manus de su Sagrestanu e 
                    benedixit, su corteu s'incamminat in bell'ordini — Antoni Nassiu, 
                    sonat. Is curiosus faint is augurius a is isposus narendi:

Bona sorti! — Bona fortuna!

Cala su sipariu

Attu Quartu

In su Municipiu

SCENA UNICA

Vicariu, Don Carlinu, Pepp'Antiogu, Lucifera, Callina, Cutiglia, Cicu, Mariu, Cicheddu, Cuncu Chicu, Pitanu, Angiuledda. Bernardu — Coru di ominis e coru de feminas — Cumparit su corteu cun s'ordini chi est partiu de cresia, e intrat in su Municipiu.

VICARIU
Buon giorno! (a don Carlinu)

D. CARLINU
Lassai sezzi is bagadias! (si sezzint)

PEPP'ANTIOGU
Nosu sezzeus a sa Sarda!... (a is ominis)
Su Sindigu, s'ora est tarda
Fazzat cosa lestra lestra!

D. CARLINU
Ses penzendi a sa minestra?
It'ancora ses digiunu?

PEPP'ANTIOGU
Ah! deu no..., ma calincunu!...

LUCIFERA
Ita bellu cinturinu,
Chi s'ha postu don Carlinu!

CALLINA
Cinturinu cun sa coa?
Parìt essi moda noa,
Deu non d'hemu bistu mai.

CUTIGLIA
No d'hat bistu?... ah!... deu giai
Siddu cìngint in Casteddu
Is sennoras de cappeddu
Candu sunti prus de lussu.

CALLINA
No ddu sciu si siat de cussu,
Sciu però chi sunti a cintu
Cun su sinzu strintu strintu
E tremuleas che una canna.

CUTIGLIA
Candu sunti in cappa manna
Bessint a sa passilada
Cun sa conca scrabionada
Po ddas biri s'amorau.

CALLINA
Cituti... a mei hanti nau
Chi finzas in cabesusu
Certas giovana faint'usu
De xintu e de mantellina
A sa moda Parigina.

CUTIGLIA
Ma fillas de Casteddaius?

CALLINA
Sunti fillas de messaius!

CUTIGLIA
Benimindi ita sabiori!

CALLINA
E bolint unu dottori
Dognuna a si coiai!

CUTIGLIA
Aici aturant a indolai.
                       (arrinti imtrepari)

CICU
It'han t'essi secretendi?...
Est de mei chi sunt'arriendi... (burberu)

LUCIFERA
Cicu parit risentiu
No si castiat incilliu
Cun dogn'ogu che un'arangiu.

CALLINA
Dd'hat a teni cun su strangiu...

CUTIGLIA
Ita nosu dd'heus circau?...

CALLINA
Ma!... ses tui, chi dd'as lassau
Po su strangiu: mischineddu!...

CUTIGLIA
Acabadda, ca de fueddu
Mai cun iss'ind'hapu spendiu.

LUCIFERA
Senza nudda no est’offendiu.

CUTIGLIA
In cantu a mei gei est po nudda!...
Ita forzis chi sia cudda
Chi cun totus fazzu briga?

LUCIFERA
Si ddi torras croccoriga...

CUTIGLIA
Ah! ah! ita grandu meraviglia!...
No ddu bolint in famiglia,
E non dd'olu mancu deu.

CALLINA
Ma de innantis, gei mi creu
Chi ddu stìast fastiggendi?... (ironica)

CUTIGLIA
Non ddu bolu mancu intendi:
Ddu narat issu: palleri...!
                                           (arrinti)

CICU
Si mi segais su paperi,
Gei hosi passa cuss'arrisu...

CUTIGLIA
Mancu fattu dd'appu in bisu
Chi mi sposi una marmotta.

CICU
Hoi mi incontras a sa motta
De suffriri is beffas tuas...

LUCIFERA
Sarbadori is faltas suas
Tenit puru certamenti!...

CUTIGLIA
Lucifera impertinenti,
No m'ischissis su sentidu...!

CALLINA
Ma ddu bolis po maridu?
Cunfessa sa beridadi!...

CUTIGLIA
Callina, po caridadi,
Lassami custu martiriu.

CICU
Ddas hat postas in deliriu
Sarbadori fanfarroni!

PEPP'ANTIOGU
Ita totu est sa chistioni
Tra bosateras, o Cutiglia?
In mesu sa feminiglia
Mai 'nci mancat su fracassu.

CICU
Bah it'arrisu! bas! ite spassu!...

PEPP'ANTIOGU
Cicu, it'est custa tristura?
Tenis frius o calentura?
Ita bolis po mexina?
Est Lucifera e Callina,
Sa chi ti ponit sa frei?
Cunfidaddu tott'a mei
Ca seu mesu soligianu.

CICU
Bandissinci! Deu seu sanu.
Non mi fazzat seccatura!

PEPP'ANTIOGU
Balla! s'aria est troppu oscura
Ti lassu po non lampai.

SCENA SEGUNDA
Don Carlinu, Maria, Pepp'Antiogu, Cicheddu, Cicu, Pitanu, Angiuledda, Bernardu, Vicariu, Coru de ommis e coru de feminas.

MARIU
Su Sindigu. s'attu est prontu.
Ddis podit liggi sa lei.

D. CARLINU
In nomini de su Rei... (arzendirisi)

MARIU
Fazzat prima sa lettura.

D. CARLINU
No dda biu custa scrittura
                       (pighendi su codici)
Apporrimi is occhialis, (a Bernardu)
Is articulus legalis
Cali sunti?... Bah! ita tinta!...

MARIU
S'articulu centu trinta,
Su trintunu e trinta duus.
                     (signalendirisiddus cun su didu)

D. CARLINU
Si portessi is ogus suus!

MARIU
Hiat a liggi? Si ddu creu?...
Ma cussus ddus portu deu.
                       (furriendirisi faccia a su pubblicu)

D. CARLINU
«Sa lei imponit su doveri (liggendiri)
«A maridu cun mulleri
«Cun sa coabitazioni.
«Sa costanti stimazioni.
«Fidelidadi i assistenzìa.

PEPP'ANTIOGU
Pongadiddis penitenzia. (facci a su pubblicu)

D. CARLINU
«De issus duus capu est s'omini (liggendi)
«Ei sa sposa su cognomini
«Assumit de su maridu
«Impari cun su partidu
«E civili condizioni.

PEPP'ANTIOGU
Sigat, sigat su sermoni, (facci a su pubblicu)

D. CARLINU
Pepp'Antiogu, lassa fai,
«Ddu depit accumpangiai
«Aundi fissat su domiciliu.

PEPP'ANTIOGU
Angiuledda, ita visibiliu... (a sa sposa)

D. CARLINU
«Su maridu est in doveri
«De proteggi sa mulleri,
«E cun sei a dda depit teniri
«Obbligau a dda manteniri
«In manera convenienti
«In totu corrispondenti
«Cun is proprias suas sustanzias.

PEPP'ANTIOGU
E chi ddi fazzat mancanzia
                           (facci a su pubblicu)
In c'est s'inferru congiuntu.

D. CARLINU
Asculta s'ultimu puntu, (a Pepp'Antiogu)
Croccoriga stenteriada:
«Sa mulleri est obbligada
«A mantenni su pobiddu...

PEPP'ANTIOGU
Cussu puntu sigadiddu... (a D. Carlinu)

D. CARLINU
«Si est de benis deficienti
«E issa tenit su comenti.

PEPP'ANTIOGU
Bravu! bonas custas leis!

CICHEDDU
Si non pascis is brebeis,
Bis a Pilima prexada!

PEPP'ANTIOGU
Ma de sa lei est obbligada.

CICHEDDU
Sceti in casu de bisongiu...

D. CARLINU
Chicu, atura testimongiu,
Ca ses bonu litterau.

CHICU
Su chi sciu, dd'hapu imparau
Totu in sa scola serali,

MARIU
Pagu mali! pagu mali! (arriendi)

D. CARLINU
Su segundu est Sarbadori,
Signor Pitanu Bobori,
Neremì: Tenit plexei
De pigaisi po mulleri
Custa giovàna presenti,
Angiuledda de Vissenti?

PITANU
Sissignori, sissignori.

PEPP'ANTIOGU
Balla cussu ddu cumprendit.

D. CARLINU
Signora Angiula, e issa intendit
De sposai custu Signori,
Fillu de Marcu Bobori,
Chi si nomenat Pitanu,
E ddi presentat sa manu
De maridu suu costanti?

ANGIULEDDA
Sissignori!

PEPP'ANTIOGU
Si, ateru e tanti!

D. CARLINU
Postu custu, est ch'immoi deu
Offiziali cali seu
De custu stadu civili,
Sa coppia bella e gentili,
Declaru po totu vida
In matrimoniu unida.

TOTUS
Vivant Angiula e Pitanu!

D. CARLINU
Immoi hosi stringiu sa manu
Fendiosi su cumplimentu
Chi bivais prus di annus centu.

VICARIU
A cent’annus! a cent'annus!
Cun sa paxi e gosus mannus!

PITANU
Milli grazias, o padrinu.

PEPP'ANTIOGU
Ddu ringrazias chi in latinu
T'hat po sempiri accappiau?

PITANU
Fiat accappiu disigiau...
Deus ddi paghit su favori.

PEPP'ANTIOGU
A tui puru, o Sarbadori.
Depit poniri in cadena
Mancai siat in bidd'allena. (cun intenzioni)

SABBADORI
Sa cadena coniugali
Aundi si siat non fat mali
Si de Deus m'est destinada.

PEPP'ANTIOGU
Deu dda tengu giai abbisada
Candu ti dda fazzu biri? (mirendi a Cutiglia)

SARBADORI
Sempiri tui fais arriri...

MARIU
Deu ti auguru cun sa sposa (a Pitanu)
Angiuledda de Pissenti?

PITANU
Grazia, grazia, Signor Mariu.

PEPP'ANTIOGU
Lassa stai!... su Secretariu
Bolit funi issu puru! 

MARIU
No ddu negu... si... seguru!
Ddas tenis tui, o Peppi Antiogu?

PEPP'ANTIOGU
Eh! … s'amori est unu fogu
Lenu, lenu ma insidiosu
E una dì si bidi sposu
Senza sciri su comenti.

MARIU
Si su fogu est innocenti
Minci bollu calentai...

PEPP'ANTIOGU
De immoi a un'annu dd'hat nai!...

CICHEDDU
Pitanu, s'onorabonas
De tottu custas personas (mostrendirisiddas)
Arrici, de parti mia.

PITANU
Deus ti donit allegria
Cantu disigias e pregas.

PEPP'ANTIOGU
Acabbaiddas cussas legas...
Prestu prestu ch'est sa una...

CORU DE OMINIS
Bona sorti!

CORU DE FEMMINAS
Bona fortuna!

PITANU 
Grazia de su cumplimentu.

PEPP'ANTIOGU
Si sigheis cust'argumentu
Nos'iscurigat innoi.
Intanti torrat a proi
Si no mi sbagliu, est fiocchendi.

D. CARLINU
O Bernardu, ita ses fendi.

BERNARDU
Luegu, luegu. Don Carlinu.
                       (pigat unu bucchettu)
Permittat, unu gesuminu, (a Pitanu)
Una viola ei custa rosa
Bollu afferriri a sa sposa
Non mirit a su valori,
Chi cuntenit dogna fiori,
Mirit solu a su rispettu
De cust’umili suggettu...
                    (cunsignat su bucchettu a sa sposa)

PITANU
Tanti grazias, o Bernardu;
Piga custu scudu sardu
E pagati su cumbidu. (si ddu donat)

PEPP'ANTIOGU
Saludeus cund'unu gridu
Cust'omini generosu!...

CORU DE OMINIS 
Bivat sa sposa.

CORU DE FEMMINAS
Ei su sposuuu!

Su corteu si torrat a formai e partit cun s'ordini chi est beniu,     
appenas isparessius de sa scena.

Calat su sipariu

Attu Quintu

SCENA PRIMA
In domu de Pitanu — Cuncu Marcu solu

O dì de cuntentesa e de cunfortu
Chi mi cumpensat de dogna dolori!...
Grazias, o Signori,
Si prima de custu dì non seu mortu.
Ma in su passau,
Esti beru chi seu istetiu tribuliau?

A sessant'annus sa primu mulleri
Hapu perdiu cun grandissimu dolori
Però su Signori
Donau m'ind'hiat un'atera a plexeri.
Mamma de un fillu
Virtuosu e bellu comenti e unu lillu.

Ma torrat de bellu e nou s'amargura
Su mellus chi mi stamu consolendu.
Sventura! Sventura!
Comenti bivu ancora non cumprendu.
Sceti a ddu pensai
Torru un'atera vorta a lagrimai.

Sa dì de Sant'Arega a su mengianu
Femu in su cuili tundendi is angionis
Cun varias personis,
Candu intendu sa boxi de Pitanu,
Chi zerriat plangendi:
Babbu, bengat chi mamma istat morendi

Arrimu is ferrus e lassu su pegus
A mesu tundidura e in peis trobiu,
Nendi a Nanni miu:
Lassa su tundi e benindi cun megus:
Ddu pigu a sa manu
E curgiu a precipiziu cun Pitanu.

Arribu a domu e miru tanti genti
Cun fascias e cun bendas e mexinas,
Totus in bixinas
Cun su medicu accurtas prontamenti
Po attendiri a Eleni
Poita chi si portanta meda beni.

Intru prus mortu che biu in s'aposentu
Ei dd'incontru in su lettu insanguinada.
It'est su chi has tentu!
Ddi domandu, con boxi soffocada;
Seu in fini de vida
Mi narat, tui perdona s'omicida.

Su serbidori de s'annu passau
Cun trassa de nos'isdorrobai
Nottesta esti intrau
Narendimi: o sa vida, o su dinai! I
Pigat su tesoru
E de gorteddu fertu m'hat su coru.

Marcu, perdona cussu tradimentu,
Repittit, e non plangias prus po mei,
Ca su divinu Rei
Est beniu po mi donai s'alimentu.
Morgiu rassegnada,
De i santus Sacramentus cunfortada,

Pigati cura po chi s'orfoneddu
Su santu imparit timori de Deus
Nos'hoi ddu teneus
Bonu, chi parit essi un'angiuleddu,
Aici finz'a morti
Si cunservit e tenga bona sorti.

Nendi custu si zerriat su pipiu
Ei ddu carignat cun d'unu sorrisu.
A su paradisu,
Di narat, alza is ogus fillu miu
Po ti consolai...
Ca mamma innì po tui hat pregai.

Intantu, unu celesti resplendori
Brillat in facci de sa moribunda
Deu, sezziu in sa spunda
De su lettu, dd'asciuttu su sudori,
Ma non fueddat prus
Si no po pronunziai: Gesù! Gesù!...

Finalmenti a su xelu sa mirada
Sollevat e mira fissu fissu.
Poi su Crucifissu
Basendi, s'est appena sollevada,
S'ultimu suspiru
Gettat, e morri in brazzus mi dda miru.

Su dolori fiat istetiu tanti duru
De m'essiri sa vida po fastidiu
Finz'a a su suicidiu
Pensamu, bolendi morri deu puru.
Ma sa Religioni
M'hat consolau in cussa trista occasioni.

Fattu dd'hemu solennis funeralis
Cun su ternu e cun tantis Cunfrarias
De luttu bestias
Dda portanta is amigas suas coralis.
E goppai, in sa losa
Hat postu un iscrizioni lastimosa.

«In custa tumba est sepultada Elena
«Mamma diletta, Mulleri adorada,
«Mort'assassinada,
«Planta de chini totu hat fattu beni.
«Su fillu ei su sposu
«A s'amina ddi pregant riposu».

A Nannu, fillu de su primu lettu,
Lassu in su monti po pasci is brebeis
Chi a is divinas leis
Sempiri teniat profundu rispettu.
De aturu occupau
In is fattus de domu, e ritirau.

Però Pitanu puru cun su fradi,
Prestu si donat a sa pastorizia,
Fiat una delizia
Su ddu biri de sa minori edadi
Pinghendiri parti
A is cosas prus difficilis de s’arti.

Bellu, modestu, forti e coraggiosu.
Fiat s'appoggiu de sa beccesa mia,
E po sa poesia,
In totu custus logus è famosu:
Però m'est mancau
Po cinc'annus, sendessiri sordau.

Innì, su giovoneddu intelligenti
S'est donau cun impegnu a sa lettura
E po sa scrittura.
Congedau s'est cun gradu de sergenti;
Ma, ita grandu dannu!...
Appena torrat issu, morit Nannu.

Is affannus, traballus e beccesa
M'hanti rendiu sa vida dura e trista.
M'oscurat sa vista
E torru ai custa estrema debilesa.
O Deus, ita gruxi!
Circa dex'annus privu de sa luxi!

S'omini in custa vida est po patiri,
Po buffaisì s'axedu, mirra e feli.
Ma guttas de meli
Po refrigeriu ddi donat a biri
De tanti in tanti
Cun bell'amori su divinu Amanti.

O disignus de Deus incomprensibilis!
Sa virtudi suffrit po essi premiada.
Pariat cundennada
Cust'anima a doloris insuffribilis!...
Ma Deus, o fortuna!
Cambiat s'affannu in gosu tott'ind'una.

Eccu arribada sa dì de sa coia!
Eccu Pitanu beni coiau!
Ei sa chi hat pigau
Po sposa, est una cara e rara gioia:
Mesu signoricca,
Est bella, abili, bona, onesta e ricca.

In bidda est de su meus parentau,
Su babbu unu grand'omini prudenti,
E Impera Pissenti
Non s'est certu de is furas arricau...
Su bisaiu de su jaiu,
Fiat issu pum pastori e messaiu.

Pitanu tenit algunus possessus,
Piseddu, orgiu, binu, trigu e bestiamini.
Non morit de famini
Si si curat de is proprius interessus.
Cun su chi hat conotu,
Sa ricchesa dda format issu e totu.

SCENA SEGUNDA
Mentras Marcu recitat su soliloquiu suu, Rosa e Maddalena in sileziu preparant sa mesa. Candu Marcu hat'accabau, faint tra issas s'arrexonamentu sighenti:

ROSA
Ita naras, Maddalena,
Sa mesa est beni disposta?

MADDALENA
Si: mesa aici in bidda nosta
Non sindi fiat bistu mai.

ROSA
E tui iscis apparicciai
In mesa aici de importanzia?

MADDALENA
Si ddu naru in cunfidanzia
Chi de candu seu accordata
Mai cun meri femu stada
Chi circhessit eticheta.
Femu cun Dona Colletta,
Ma... chi siat iscuppettada!
Candu poniat sa pingiada,
Fiat po cixiri e piseddu,
Cundiu cun d'unu zicheddu
Di ollistinci rancidau,
Po su cali issa hiat donau
Pilarda de pruna axeda.
E plangiat su spendi mera!!!

ROSA
Bah! ita bellus caponiscus! (arriendi)

MADDALENA
Pappammu sin certus discus
Fabbricaddas in Nuradda,
Chi assimbillant a sa stadda
Aundi pappat su bestiolu,
E buffamus piricciolu
Ind'unu congiu segau;
Ind'unu scannu scosciau
Isterremus unu saccu,
Issa, chi pigat tabaccu,
Sinci istrexiat su nasu. (arridi)

ROSA
E pappastis pani e casu?

MADDALENA
Casu?... giai! pappamus pani
Peus de is cuccus de su cani...!
Si mi circat a apparicciai?...

ROSA
Nanta chi tenit dinai?

MADDALENA
Ed!!! du bolemu in poderi
Deu ddi naramu: Sa meri,
Si benit Barbaraxinus
In circa de marenghinus
Mi: dda sezzint... in su fogu!
Giai dd'imparant unu giogu!...

ROSA
Innoi si fait prus ispesa!...

MADDALENA
Cantus hantessi de mesa?

ROSA
Segundu su chi nanta,
Hantessi prus de sessanta.

MADDALENA
Agguantit su moddizzosu!
E ispendit totu su sposu.
Po prandiri custa genti?

ROSA
Cussu no, ca su presenti
Casi totus heus portau:
Nosu, unu mascu sanau,
Chi tenit prus de duus annus;
Cussus duus angionis mannus
Ddus hat rigalau Cuttiglia;
Lucifera e sa famiglia,
Unu pioccu e duus porceddus;
Aterus duus angioneddus
De domu de su bixinu
Duas damigianas de binu
(Malvasia de campidanu)
Cuncu Chicu Sagrestanu;
Certas ateras, personis
Perdixi, puddas, capponis,
Ocas, lepuris, conillus;
Una mardi cun is fillus
Dd'hat mandua su padrinu;
Su Sindigu Don Carlinu,
Ddi mandat una mallora,
Est'arribau de pag'ora
Unu zaraccu pastori
De domu de Sarbadori
Cun su cuaddu carrigau.

MADDALENA
Sa meri it'hanti mandau?

ROSA
Unu cerbu de setti o ottannus
Cun is corrus mannus mannus
Furciddaus che una bandera.
In prus un'atera fera
Si no m'isbagliu, una murva,
Sparada in s'ultima curva
De su camminu benendi,
E de prus bolis intendi?...
Varias lobas de piccionis,
Sa taccula de pillonis;
(Sturrus meurras e trudus)
Non parat is tres'imbudus
De mungettas tapadas,
E poi duas bacas angiadas
Cun is vitellus avatu.

MADDALENA
Ancora!

ROSA
...Unu grandu platu
De buttonis de porceddu:
Ha! ti naru ind'unu fueddu
Ch'est unu grandu presenti.

MADDALENA
Parìt essi bona genti
Famiglia nobili e ricca?...

ROSA
Incussa bidda pitica
Sunti is primus de su logu.

MADDALENA
Nerit: E ziu Peppi Antiogu?

ROSA
Pepp'Antiogu una vitella
Dì annu e mesu, grassa e bella,

MADDALENA
E Cicu, ita hat rigalau?

ROSA
Unu purceddu murtau.
E de prus una crabitta.
Chi, a su chi nanta, po titta
Depit bessiri famosa.

MADDALENA
Sa meri, it est custa cosa
De cannella pibirada?

ROSA
Cussa est crema vanigliata.
Cussa crema, is anicinus
Sa crobi de is mandarinus,
Pardulas e pirichittus
Cun'aterus duus crabittus
Dd'hat mandau goppai Vicariu.

MADDALENA
Sa meri, ei su Secretariu?

ROSA
Issu, cussus amarettus,
Tres libbas de bucconettus,
Una turta e mì... asamoda!

MADDALENA
Cussa manna che una arroda?
Aund'est fatta?

ROSA
...In s'offelleria...

MADDALENA
Cust'eita est? (castiendi sa turta)

ROSA
...Frutta candia.
Tastandi unu spizzuleddu.

MADDALENA
Gei'nd'hat de cosas in Casteddu?...

ROSA
'Nc'est de totu malu e bonu.

MADDALENA
Sa meri, intendat su sonu:
Sunti torrendi is isposus...

ROSA
Immoi gei hant'esi fadosus
Po famini e po su frius!

MADDALENA
Gei sunti beni bestius!
Su meri, sunti torrendi (a Marcu)
De cresia e sunti intrendi
In domu, bolit bessì?...

MARCU
O Battista, agiudamì (a su serbidori)
Ca bessu assumancu a prazza,

BATTISTA
Benimindi omini di azza,
Si si torrada a carzai...

MADDALENA
Si torrissit che mai, mai,
Nd'hiat a bolli fai de festa!

ROSA
Podit essi chi nottesta
Dd'intendaus finzas cantendi.

SCENA TERZA
Is isposus cun su corteu s'avvanzat in sa prazsa: Arribaus aundi est Cuncu Marcu si firmant. Antoni Nassiu lassat de sonai. Pìtanu presentat sa sposa a su babbu.

PITANU
Babbu, su fillu Pitanu
Ddi presentat sa sposa sua.
                                   (tot ai duus di basant sa manu).

MARCU
Est custa mulleri tua? (a Pitanu)
Ses tui duncas nura mia? (a Angìuledda)
Siast puru beni benia
Comenti fiast aspettada,
Angela filla stimada,
Deu ti stimu cun su coru
De su celu hos'imploru,
                                    (a is duus)
Amori costanti e forti,
Chi duret fìnza a sa morti,
Coment! immoi hos'eis giurau:
Amori santificau
De santa Religioni
Dis de consolazioni
Passeis in custa dimora,
Finzas a lompiri s'ora,
Chi in sa patria celestiali,
Cun paxi e gosu immortali,
Deus hos at a collocai.

PEPP'ANTIOGU
Lassa... ! e torrant a attittai!
Mi dd'hant'incontrada s'ora!
No hapu prandiu mancu ancora
Ei mi truncat s'appetitu...

CICHEDDU
Ma ti citis.

PEPP'ANTIOGU
...Deu gei xitu!

ROSA
(seghendi unu plattu plenu de floris accanta de is peis de sa sposa ddi narat:)

Angiuledda cun Pitanu,
De s'Onnipotenti manu
Arriccias dogna cuntentu.
In custu bellu momentu,
Apportadori de gosu.
Avanzendi cun su sposu,
Connada cara e sorresta,
Bis chi sa domu est in festa
Po rendi onori a sa meri?
Cumpli su sacru doveri
De tindi poni in possessu.
                             (intrat sa sala)

MARIU
Ita bellu cust'ingressu!
Commoventi! triunfali!

VICARIU
Cust'est s'usu patriarcali
Non si cambiat una riga.

MARIU
Sa genti de fidi antiga
Sunti totu espansioni.

VICARIU
Si: sa santa Religioni
Rendit s'omini gentili.
                          (si serbit su caffè, binu, ecc.)

SCENA QUARTA
Mentras si sezzini po prandiri — Rosa, Mariu, Marcu, Don Carlinu, Vicariu, Cutiglia, Cicu, Pitanu, Sarbadori, Pepp'Antiogu, Cìcheddu, e is aterus cumbidaus chi non fueddant.

ROSA
Pregu, pighintisì postu
Favoressat, su Vicariu,
Don Carlinu e Signor Mariu
A sa destra de Pitanu,

MARIU
De ziu Marcu ch'est anzianu,
Giai mi bolu sezzi accanta

MARCU
D'arrechedit su noranta?...
Signor Mariu, chi ddus provit…

MARIU
E vusteti si rinnovit
Chei sa fenici Orientali.

MARCU
In sa gloria celestiali,..
Ma in sa terra?... Hat osservau?
Tengu su monti niau,
Is muraglias totu arrutas,
Is lantias non prus allutas,
Su cuaddu stasiu e zoppu,
E seu biviu finzas troppu.
Pighit postu accanta nosta.

D. CARLINU
Sa, mesa est beni disposta!

VICARIU
Est totu opera de Rosa.

ROSA
A sinistra de sa sposa,
Pighit postu. Dona Nina.
Depustis sezzat Callina
E Lucifera e Cutiglia.

CUTIGLIA
E non seu de sa famiglia?.
Aundi si siat gei m'arrangiu!

CICU
Mancai a facci de su strangiu?
                                        (de solu)
Mind'important una figu!

PITANU
Sarbadori, caru amigu
Sezzi accantu a Don Carliu.

SARBADORI
Ei ddi donas po bixinu
Unu giovunu pastori?

D. CARLINU
Si fìgurit! m'est onori!

SARBADORI
Grazia de sa cortesia.

PEPP'ANTIOGU
Beni o Cicu, accanta mia
Cuncu Chicu e tui Chincheddu,
Ca provaus unu zicheddu
De monica stasonada!

ROSA
Bah! sa genti est collocada!

VICARIU
Fazzaus duncas s'orazioni:
           (totus si alzant e si spollant sa conca)
Deus, sa benedizioni
Dona a totu custa genti
I a s'alimentu presentì,
Chi tui nos'has preparau
Comenti nosi has donau
S'alimentu materiali
In sa mesa celestiali
Cuncedisì de pappai.

PEPP'ANTIOGU
Immoi no hat a imbriagai
Custu binu?

CICHEDDU
...Citu! Citu!

VICARIU
Sezzeisì, Bonu appettitu!!

SCENA QUINTA
Mentras prandit – Pepp’Antiogu, Sarbadori, Cicheddu, Pitanu, Cicu, Mariu ei su Vicariu totus is aterus commensalis chi no fueddant.

PEPP'ANTIOGU
Nottesta incalza sa ni:
               (castiendi foras de sa scena)
Gettat flocas de sa manu.

SARBADORI
Precisu crasi a mengianu,
Chi torri chizzi a su monti!

PEPP'ANTIOGU
Si no ingirias a su ponti,
Su flumini aundi ddu passas?

SARBADORI
Non sind'incontrat de trassas!

PEPP'ANTIOGU
Seguru!... Passas a bolidu?

CICCHEDDU
Nemancu su ponti est solidu!
Finzas de s'annu passau
Su linnamini est purdiau
E no esti facili a nd'arrui?

SARBADORI
Est cosa chi naras tui...

PITANU
Non cumbenit a partiri!

SARBADORI
Pitanu... depas isciri
Chi, cust'orta su bestiamini
Suffrit meda po su famini,
Ma de prus po sa fridura
E, si non mi pigu cura,
Mindi podit benni dannu,
Mind'hat mortu pagu accannu,
Cun cussa serbidoralla!...

PEPP'ANTIOGU
Cussu no; ca sa mortalla
Dda poniat su cerevallu.

CICCHEDDU
Ddu marcada ancora su tallu
In sa scoada de s'attongiu
No biviat in abbisongiu,
Ma però non s'ingrassada!

CICU
Chi hiat a benni cust'annada
Forzis no ddu predixiat
Su steddu chi cumpariat
Dogna notti cun sa coa?

CICCHEDDU
Ascurta una cosa noa:
Giustu in sa barraca mia
Immoi cantat una stria
In s'ilixi stuviolada.
Pu cussu, cida passada
M'est mortu setti o ottu pegus.

PEPP'ANTIOGU
Hiant a essi angioneddus zegus?

CICCHEDDU
Maschittus e sementusas!

PEPP'ANTIOGU
Forzis est chi tui ddas usas
Pasci a chizzi in su fundali,
Mira non ddis fazzat mali!

CICCHEDDU
Ca m'hanti fattu mazzina!

PEPP'ANTIOGU
E circaddis mexina!
Fuedda a predi Mucculitu,
Chi ti fazzat unu scrittu
Cun is brebus de Salamoni.
Però... portaddi un'angioni
E campaniatì in cudd'ora
Chi 'nci siat sa serbidora,
Ca issa puru est mesu coga!

MARIU
Cussu predi est meda in voga
In materia de magia?..
                      (a su Vicariu)

VICARIU
Famosu in sa furberia!
De trassa astuta e maligna!

MARIU
Ma genti de sa Sardigna
'Nci andat a cambaradas.

VICARIU
Si: personas ingannadas,
Amantis de s'impostura!

MARIU
Figurit! de sa Gallura?
De Sassari, de Salighera,
De Santu Idu e Muravera,
De Burcei, de Carbonaxia,
Totu cantu sa Brabaxia,
De Iglesias e de Musei,
De is biddas de su Gerrei,
A turpas is de Marmidda.
Non di boghit una bidda
De totu su Partiola.
E Gergei dda lassat sola?...
Tenit finzas su viaggianti!...
Escolca un'ateru e tanti.
E Mandas? e Isili? e Serri
Anzis cumbint disterri.
A Lacuni cun Genoni,
Ei sa grandu processioni
De Gesturi e de Nuragus?
E non sunti mancu pagus
Is devotus de Barumini!
E cantu currit su flumini!
Finza a lompiri a Casteddu.

VICARIU
Eh !

MARIU
...Ascurit unu pagheddu!
Ca ddi serbit su ddu sciri.
Nosaterus soleus biri
Casi dogna dì a mengianu
Carretonis de Campidanu,
In s'offiziu, de passaggiu,
Po cussu Pellegrinaggiu
Custu a cuaddu ei cuddu a pei
Chini cund'una brebei,
Chini cun urdis de binu,
Unu cun fascis de linu,
S'ateru ddi portat casu.
Tomatas is de Sumasu.
S'Ogliastra portat sartizzu,
Tonara, Desulo, Aritzu
Nuxedda, nuxi e castangia
Ddi portant is de montangia
Casu cottu! casigiolus!
E sirbonis! e crabiolus!
Est, insumma sorprendenti
Tanti concursu de genti.
Deveras! no ddu cumprendu!
Ita narat Reverendu?

VICARIU
Salamoni gei ddhat nau
Chi est numeru sterminau
Su de is bois e coglionis,
Is bruscius sunti ladronis
De pessima calidadi.
De s'umana sociedadi
Su prus tremendu flagellu.
Nerimì: Edhi parit bellu
Chi a una pobera tiaula
Mi ddi troghit una faula
Po papaisì is caboniscus?
Bolit'intendi is arriscus
De cussa femina bova?

MARIU
E tenit alguna prova?

VICARIU
Ascurit: Una personi,
Tenit su fillu in presonì
E non circat Abogau!

MARIU
Poita?..

VICARIU
...Su brusciu ddat nau:
Lassadu in paderi miu!
Una mamma su pipiu
Tenit cund'unu tumori,
E non circat su dottori!...

MARIU
E poita?

VICARIU
…Issu po mexina
Ddi promittis sa mazina...

MARIU
Duncas est senza cuscienzia?

VICARIU
Ascurit! Tengat passienzia!
Conosciu una bagadia
Nativa de bidda mia
Sa cali est disisperada,
Ca su sposu dd'hat lassada.

MARIU
E circat cussu indovinu?...

VICARIU
Ei ddi portat ollu e binu
Po chi ddi dongat virtudi
Di offendi in sa saludi
Cussu sposu disertori,
O ddi  restituat  s'amori.

MARIU
Ma cussu predi est bricconi,
Chi meritat su presoni!

VICARIU
Su bestiaminl in s'istadi
Est suggettu a malidadi,
Effettu de s'acqua impura,
O velenosa pastura...

MARIU
Ebbeni!...

VICARIU
...Predi Fulanu
Narat chi ddu rendit sanu
Cun doxi paraulas veras...

MARIU
Ma custas sunti chimeras
De genti senza giudiziu!
Unu veru malefiziu
Po custus tempus chi seus.

VICARIU
Oh si circhessinti a Deus
Cun s'umili penitenzia
Maladias e pestilenzia
Non sind'hiat a lamentai!

MARIU
E non si podit donai
Una benedizioni?

VICARIU
Si: resendi s'orazioni
Approvada in su rituali
Non ci podit essi mali;
Ma senz'usu de mazina.
Pighendi sa mexina
De su xelu  stabilida
Po rimediu in custa vida.
Ma notit :  Mancu preghendiri
Nisciunu podit pretendiri
Chi siat s'effettu infallibili
Ma candu a Deus est gradibili

CICCHEDDU
Ddu cumprendis; Pepp'Antiogu?

PEPP'ANTIOGU
Ah! mai prusu ai cussu cogu
Ndi portu angionis e casu.
Cun d'unu parmu de nasu
Ddu lassu cun sa zeracca.

SARBADORI
Iscialadiddu in baracca
In barba a tott'is iscrittus.

VICARIU
Consolandi is poberittus
Chi dd'hant a domandai.

PEPP'ANTIOGU
De immoi innantis dd'happu a fai.
                 (Pepp'Antiogu partit de sa scena)

SCENA SESTA
Vicariu, Cicheddu, Mariu, Sarbadori e Pitanu 

VICARIU
Custu prangiu est troppu longu
Candu acabat, o Cicheddu!

CICCHEDDU
Candu bessit su porceddu,
S'hat a serbiri sa frutta,
Sa crema, is dulcis, sa turta:
Totu s'ateru si lassat.

ROSA
Però depustis si passat
Sa vernaccia ei su caffei.

VICARIU
Cussu si pigatin pei...

MARIU
M'anci mancat Pepp'Antiogu?...

SARBADORI
Est preparendi unu giogu...

PITANU
Benendi...!

CICCHEDDU
...Citat su sonnu!

SCENA SETTIMA
Pepp'Antiogu, mascherau cun d'unu soprabitu, pantalonis biancus, miggias nieddas, pilus e barba bianca, capeddu a cilindru, valigia a pala, se unu fusti di ollastu in sa manu, Pitanu, Vicariu, Mariu, Cutiglia, Cicheddu e poi Marcu. Coru de ominis e de feminas.

PEPP'ANTIOGU
Si pò intrai sennò patronu!
                      (picchiendi sa porta)

PITANU
Bollu iscì chin'est su strangiu!

PEPP'ANTIOGU
Lassi intrai chi già no mangiu.

VICARIU
Avanti!

MARIU
...Avanti!

TOTUS
...Avanti!

                  (a boxi forti)

PEPP'ANTIOGU
Ben truffati, tutti quanti... (s'inchinat)

CUTIGLIA
T'orrori!... it'est custa cosa? (cun denghi)

PEPP'ANTIOGU
Custa donna è una amurosa?...
Prechè s'è tutta spantata?...
Cun gli stragni è troppo ingrata,
E fa sempiri cossi?...
                      (cun malizia)

CICCHEDDU
Est pagu avesa a'ndi bì...

PEPP'ANTIOGU
Faccia pure come crede.
         (Pepp'Antiogu si sessit accanta de Pitanu)

PITANU
Ma di aund'est vissignoria?
E comenti in domu mia?

PEPP'ANTIOGU
Son fenuto dalla Spagna
Po vedè custa cuccagna,
E cumplimentà lu sposu
In custu dì nevicosu:
Mi ciamu Don Contiforru,
Baroni di mangiaporru...

SARBADORI
Signor Conti, ddu saludu!

CUTIGLIA
Deu ddu timu ei mi tramudu!... (dengosa)

CICCHEDDU
No ddu timas custu giogu...
No du bis chi est Pepp'Antiogu?

PITANU
Ddi plaxit su piricciolu? (ddu cumbidat)

PEPP'ANTIOGU
Ben fenuto i mustorolu!... (buffat)
Si premette, alla sua sposa
Ci donu unu piatu di cosa.
Po rigalai a suo maridu,
E fa fenì l'appetitu!

CICCHEDDU
Prestu mostrit cussu donu,
Chi de certu adessi bonu.

PEPP'ANTIOGU
                     (aberit sa valigia e indi bogat unu platu plenu disossus e co                   bertu de un'ateru platu, ei du deponit ananti de is isposu narendi:)

Ci ho portato custu pesci,
Chi nasci chi bivi e cresci
In lu mari de Meddona,
Si lu mangi, e cosa bona...
Lu divida cun sua moglia!...

PITANU
Si... no si bastat avvoglia...

PEPP'ANTIOGU
Si dici pisci a collettu.
                       (Pitanu, donat unu corpu de moddissosu a is platus ei ddus segat. Pepp'Antiogu si fuit e Pitanu ddi tirat avatu is arrogus de is platus).

CORU DE OMINIS
Evviva su sposu!

CORU DE FEMINAS
Evviva!

TOTUS
Evviva! Evviva sa sposa!

MARIU
Evviva! Signora Rosa!

PITANU
Evviva a tot'is parentis
Amigus e conoscentis!

MARIU
Signor Marcu evviva, evviva!

MARCU
Bivat custa comitiva,
Bivat goppai Vicariu,
Sarbadori e Signor Mariu!

CICCHEDDU
Evviva fradili miu,
Cun Angiuledda e cun ziu.
Deta Arega e Cuncu Impera!

TOTUS
Evvivaaaa!                (prolungau e forti)

SCENA OTTAVA
Pepp'Antiogu si fai buffonescamenti seriu, pigat sa manu una tassa plena de binu e cun bellu garbu cantat o declamat.

Custa tassa mi buffu de binu
plena plena ca dona talentu.
dià, su mustu est licori divinu,
chi disponit s'omini a cantai.
nebodi de Signor Sarmentu,
                     (castiendi sa tassa)

Mustarolu, de s'axina fillu,
in cust'ora  donami cunzillu,
ca is isposus bolu a abanzai.
beni, o mustu, serenu serenu,
no prengias sa menti de fumu.
che vapori chi movit  su trenu
Movis'estru, chi tengu studau.
su primu chi hat fattu s'acciumu
nd'hasi spintu tanti a forti a forti
chi unu sonnu simili a sa morti
In sa tenda dd'hat isterrinau.
Mustarolu ses troppu birbanti
Candu incappas cun genti sidia,
Ma in cust'ora, si bolis chi canti,
Moderaddu su crandu furori.
Giai ti conoscit signor Bizarria
Ca dd'obbligas calincuna borta
A dormiri foras de sa porta
In su ludu e senza de vigori.
Mischineddu signor Titi Frius!
Dogna notti ddi fais un insultu.
Mancu mali non tenit pipius,
Chi plangendi domandint pani.
Candu furriat a domu dd'ascultu,
Camminendi totu attumba attumba;
Ei si corcat e sona sa trumba
Chi fait penas finzas a su cani.
T'est divota Signora Cambedda?
Si divota: ma poita dd'obligas
A si bendi camisa e gunnedda,
Po ti buffai finzas a pingiada?
Mustarolu cun certas amigas
La chi troppu ti pi gas ispassu
No ddas pongas in tanti fracassu
Ca sa bidda'nd'est troppu seccada.
Bastat! buffu un'ateru ziccheddu.
Ma... perbacco! mi tremi sa manu...
It'hadessi?... imbruchinu a fueddu...
De su binu m'est noxiu su fragu!...
Bah! - Deu hos auguru Angiula e Pitanu
Longa vida, marengus e binu,
Cuponis plenus in su magazinu
E brebeis medas in su mariagu.
Si s'averat su disigiu miu,
Angiuledda, non passat cust'annu,
chi de certu has tenni pipiu,
bellixeddu comenti e unu flori.
Su disigiu chi a giovunu mannu,.
dimostrit de tanti talentu
chi tengais su grandu cuntentu
de du biri assumancu Rettori.

A depustis un'atera scova
Is pipieddus finza a sa dusina:
di manu e cali fendi prova
in su fradi po scappai a pei
issus, unu studit sa mexina
di nareus: Signor Professori
unu terzu dimostrit valori
in s'armada serbendi su Rei.

Ziu Marcu movat su barzolu
is nebodis cantendi anninia
in magasinu bufit piricciolu
cun ziu Impera cuntentu e plexiau.
A zia Arega gosit allegria
A cent'annus cun custa famiglia.
Ciferedda, Callina e Cutiglia,
s’annu chi benit tengant amorau
bivat su fattu e cracau.
				
				(buffat)
TOTUS
Bivat, bivat Pepp'Antiogu?

PEPP'ANTIOGU
Hos penzastis chi fiat giogu?...

MARIU
Bellu brindisi med'argutu...!

VICARIU
Est omini med'astutu
E mancai pargiat imbriagu,
No du cretat: buffat pagu.

PEPP'ANTIOGU
Via unu brindisi, o signor Mariu!

MARIU
Domandaddu a su Vìcariu,
Su cantai no est arti mia.

PEPP'ANTIOGU
Prestu prestu sa poesia
Non si scusit, bolu cantidu
Giaghi in bidda tenit vantidu
De gentili cantadori.

CUTIGLIA
Fazzassiddu su favori!             (affettada)

VICARIU
Cantit calincuna cosa
Po Pitanu e po sa sposa...!

MARIU
Si cantat vusteti puru
Oh si cantu! istit seguru.

MARIU
Cantu accordu sa ghitarra.
                                       (dda pigat in manus)

PEPP'ANTIOGU
Ita bolit fai sa farra.
Ca si pigat su sedassu?

MARIU
Su chi porri iscetti fazzu
                      (Cumenzat a accordai sa ghitarra)
                      (Mariu accordat sa ghitarra e cumenzat is preludius po cantai: intantu Pepp'Antiogu ddu strocit cun sa bucca buffonescamenti).

PEPP'ANTIOGU
Dindin - dindin - dindiran -
Dindin - dindoran - dan.

MARIU
Musa modesta e virgini,
Beni de S'Elicona
E inspiramì po tessiri
De floris sa corona
Po custa eletta coppia.
Chi torrat de sposai.

Tocca una corda armonica
De cudda cetra di oru,
Chi suscitat is palpitus
De cuntentesa in coru
E chi in dulzura is lagrimas
Est abili a mudai.

Bella, avvenenti, amabili
Cali vermiglia rosa,
Pitanu miu carissimu,
Tenis s'amada sposa  
Est sa perfetta immagini
De s'innocenti edadi. 
  
Est Angela de nomini
Angela de figura
Tenit sa boxi angelica,
S'anima casta e pura,
Corti innocenti e candidu
Tesoru de bundadi.

In custa dì faustissima
Ddi briìlat in sa cara
Unu reflessu fulgidu
Da cudda luxi rara,
Chi partit de s'Altissimu
Divinu Resplendori.

S'amori santu e teneru
S'isprigat in su sposu
Cali in cristallu lucidu
Su raiu luminosu
Formendi unu reciprocu,
Veru e costanti amori.

Amendi custas animas
Si fundint intre pari
Comenti de duus fluminis
Is undas in su mari,
De duas istellas tremulas
Is luxis in sa dì.

S'unu stimada a s'ateru
De primu gioventudi
Cun cuddu affettu nobili
Ch'infundit sa virtudi
Hoi ddus unit po sempiri
Su sacrosantu sì.

Plenit de santu giubilu
Amigus e parentis
Custu felici terminu
De duus votus ardentis
Cun decretu immutabili
De su xelu approvau.

Canta, Musa dulcissima,
Cun s'Olimpicu coru
S'altu e distintu meritu
De sa virtudi insoru
Accumpangia s'applausu,
Chi in bidda ddest donau

A su celesti imperiu
Una pregadoria
Si  sollevit  unanimi
De custa genti pia
Chi bivant pacificus
Angiuledda e Pitanu.

De su terrenu esiliu
Non provint is ingannus,
Saludi inalterabili
Gosint issus cent'annus.
De perfidus duus liberit
S'Onnipotenti manu.

VICARIU
Bellu - bravissimu.

CORU DE OMINIS
Bravo! bellissimu.

CORU DE FEMINAS
Prosit, prosit. Signor Mariu.

PEPP'ANTIOGU
Coraggiu, goppai Vicariu,
Cantit, ma cantit in sardu.

VICARIU
Tengu ingegnu troppu tardu
Aspettaimì una pagheddu
                       (pigat unu lapis ei si ponit a iscriri sa poesia in d'unu follu de paperi, e insu mentras s'esighit sa scena sighendi:)

SCENA NONA
Rosa, Pepp'Antiogu, Cicheddu, Dona Nina, Don Carlinu, Cutiglia, Cicu, ecc.

ROSA
In su mentras ita feus?
Hadessi bonu a ballai?

PEPP'ANTIOGU
Beni! bravu! fei sonai
                    (Ant. Nass. sonat unu pagu e poi citit)
Bah! pigai impari sa manu.

ROSA
Angiuledda cun Pitanu
Cumenzaionosì su ballu.

PEPP'ANTIOGU
Is feminas a unu tallu;
Sighi sighi de sa sposa!

CICCHEDDU
E nosu ballaus, o Rosa?

ROSA
Ellu duncas! ma seguru!

D. NINA
Immoi ballaus nosu puru.
Ita naras, o Carlinu... (a su maridu)

D. CARLINU
No: mi stringit su bottinu!
Balla cun Pepp'Antiogu;
Deu mi sezzu cara a fogu.
Impari cun signor Mariu.

D. NINA
Tui ses sempiri contrariu,
Non mi donas mai plexeri. (offendia)

MARIU
E ballit cun sa mulleri!...

D. CARLINU
Ita ballu! ita'nchi ballu
Candu chi portu unu callu
In mesu is didus de is peis?...
Forzis, Nina no mi creis?
Balla cun chini hapu nau!

D. NINA
Pepp'Antiogu aundi est tirau!

PEPP'ANTIOGU
Bengat, bengat, Signoricca.

ROSA
Lessididdu cun sa cricca
Su maridu arrexonendu!
La, Cutiglla, ti cumprendu!...
Nottesta t'hat a invitai
Cicu, forzis po ballai
No ddi torris croccoriga...
Seu de xertus pagu amiga.

CUTIGLIA
Però Cicu s'est vantau
Chi deu dd'hapu fastiggiau
Cosa custa mai succedia.

ROSA
Parit essi una cummedia
Custu fattu chi raccontas.

CUTIGLIA
Sunt'ideas maccas e tontas
Chi tenit in su corbeddu.

ROSA
Lassa, du naru a Chicheddu.
Tui cunservati modesta
Supportaddu po nottesta
Unu ballu pagu durat!...

CICU
Hoi Cutiglia mi figurat (a Lucifera)
Su prus tontu e miserabili,
Cun su strangiu est troppu amabili
Ma cun megus totu inchieta.

LUCIFERA
Ita bollis Unu poeta
Meritat sa preferenzia.
Cicu miu, teni passienzia
E cambia sa stimazioni...
                       (cun sorrisu beffardu)

CICU
Su chi naras est rexoni
Oh si ddu podessi fai!...

LUCIFERA
Figura finzas chi mai
Dd'hapas bista né fueddada.

PEPP'ANTIOGU
Non prinzipias sa sonada!
Prestu sula Antoni Nassiu!
                       (Antoni Nassiu sonai e is balladoris ballant unu pagu poi cessant ei su sonadori citit).

CUTIGLIA
Ddi cuntentat custu spassiu? (a Sarbadori)

SARBADORI
M'affligit su ddu lassai
Poita minci depu andai, (affettuoso)

CUTIGLIA
Si non si podit trattenniri,
Bandit e torrit a beniri
Su dominigu de Coa.

PEPP'ANTIOGU
Lassa! una canzoni noa (a D. Nina)
Forzis cantu hocannu e totu!

D. NINA
Ma po chini est cussu votu?

PEPP'ANTIOGU
Po s'amigu Sarbadori.

D. NINA
Po cussu bellu pastori?
Cun chini?

PEPP'ANTIOGU
Ma! cun Cutiglla!...

D. NINA
Si dexint a meraviglia.
Nanta chi est bellu cantendi...

PEPP'ANTIOGU
Ita ddu bolit intendi?

D. NINA
Si non c'est nudda in contrariu...

PEPP'ANTIOGU
De chi cantat su Vicariu,
Luegu d'obbligu a cantai.
                        (Totus bandant a si sezziri)

SCENA DECIMA
Poesia de su Vicariu (Si alzat e liggit)

Su brindisi bolint Angiula e Pitanu,
Mentras chi non m'intendu de poesia,
S'estru de gioventuri mest passau.
Si tenit logu sa premiera mia
In presenzia de su Deus Soberanu
Matrimoniu no c'est prus fortunau.
Su Battisimu ddis hapu aroministrau.
Seu padrinu insoru
Ei ddus amu de coru
Cali donu de xelu incumandau
Esenti di amargura
Po chi in dulzura — bivant annus centu.
Arregordai sa dì benassortada.
Chi su divinu Alimentu Eucaristicu
Arricestis a primu cun fervori,
Po cussu sposalìziu sacru e misticu,
Fiast'Angiula de lillus coronada,
Simbulus de innocenzia e de candori.
Cun sa medaglia ei su floccu, ei su fiori.
Chi portasta in sa manu
Ancoras tui, o Pitanu,
Fiast unu serafinu po s'amori.
Tenendi in bucca unu dulci sorrisu,
Cum rexoni narasta,
Chi gosasta una di de paradisu.
Una corona de floris di arangiu,
Unu velu prus biancu che sa nì
Una viola, unu gesminu e una rosa
Angiulas portas puru in custa di
In sa cali, ai cust'ottimu cumpangiu
De cust'esiliu, ti ses fatta sposa.
D'ogn'oggettu t'esprimit una cosa,
Sa rosa caridadi,
Sa viola umilidadi,
Su gesminu amistadi premurosa.
Sa corona vittoria,
Su velu verecundia,
Chi corrispundia — t'hadessi cun gloria.
De cussus floris, Angiuledda mia,
Impari cun su sposu tuu Pitanu,
Circa de bivi sempiri adoranada,
Chi non t'ingannu su mundu profanu,
De veru coru supplicu a Maria
Sa cali aggiudat cand'est invocada.
Mulleri sabia, mamma fortunada
Ti bolit certamenti.
S'amigu, su parenti,
Comenti filla bona ses istada:
Depustis morta, in s'eternu giardinu
Cun is santas isposas
Ti dongat rosas s'Amanti divinu.
Chi in vida dongheis luminosu esemplu

De perfetta virtudi coniugali
Padrinu hosi disigiat finalmente
Candu cun sa corona funerali
De non hos hanti a cundusiri a su templu,
Hosi plangiat sa bidda unidamenti.
Is orfunus, is beccius, s'indigenti
Totus nerint: Est mortu
S'omini de confortu,
S'onestu, su sinzillu, su prudenti.
Est morta cudda femina de beni,
S'Eleni rediviva,
Caritativa — chei s'atera Eleni.
Isposus carus, custu brindis miu

Non tenit eleganzia,
Ma po sa sustanzia.
Chi hos pozzat'essi gratu beni sciu,
De mei non podit nasci mellus cosa.
Immoi gridu cun gosu
Evviva su sposu! — evviva sa sposa?

CUTIGLIA
Hat fattu una canzoni lastimosa,
Trista e frida ch'ei su ierru.
…

(dal libretto utilizzato per la presente digitalizzazione mancano le pagine 145-160)

…
E fattu dd'hat morri s'offendiu pastori.
Si no est chi ti fazza giustizia turca.
Mai prus iscramentas di essi ingannadori.
Margiani traitori! Pagas, finza cuddas
Dexi o doxi puddas de signor Fulanu!...
Sinci pongu manu, ti sperdu s'arrazza
E margiani, a prazza non ci has a torrai.

6.
E, margiani, a prazza non ci torras prus,
De m'essiri a tretu mira chi t'azzardis!
Si succedit cussu, is margianeddus tuus,
De poniri a curri pensu chi ritardis,
No inzurpas prus mardis po teni is porceddus,
Nè prus angioneddu furas de sa corti
E nè prus sa morti ti fingis p spassu,
Poita non ti lassu senza ti scroxai.

7.
Senza ti scroxai?... ti circu in su logu
Aundi custa xida t'has fattu sa tana.
De murdegu friscu tinci appuntu fogu
Po chi de furai ti passit sa gana,
Ci bessis, s'artana incontras preparada.
S'angioni furada, creimi chi dda smartis!
Si no est chi t'appartis de custu cuili,
Su mesi de abrili no dd'has a contai.

8.
No dd'has a contai, ma sa morti tua...
Ah, custa est sa boxi de s'angioni mia!
                                (mirendi a Cutiglia)
Mi parit de biri sa figura sua...
It'hadessi giogu de sa fantasia?
It'hadessi bia? Ma no chi est'ingannu!
Filla de s'affannu est cust'illusioni,
Chi parit s'angioni cuntenta e plexada,
De floccus mudada e prus bella che mai.

9.
De floccus mudada e cun cudda cannaca
De velludu, in seda ei su sonaiolu...
E hai! cantus borta seziu in sa baracca
Ddapu bista aici sendi solu solu.
Mi fiat che consolu su dda biri andendi,
E' in s'erba gioghendi senza timoria!
Si sa boxi mia po pagu intendiat,
Subitu curriat po mi frandigai.

10.
Subitu curriat fendemi frandigu,
Si tranzemu is passus, fiat avatu miu
O circhessi s'umbra, o su campu o s'oprigu,
In boscu, in pianura, in sa mizza, in s'arriu.
O scidu, o dormiu, dda portamu in peis:
Lassada is brebeis po mi benni accanta,
Totus mi naranta: Mira chi s'angioni,
Margiani ladroni tind'hat a furai.

11.
Tind'hat a furai (poberu de mei!)
Cust'avvertimentu non bolemu intendi.
Però custu prangiu (gei midd'hemu a crei)
Su mellus chi stamu in s'arròliu cantendi,
Sendi issa dormendi in su friscu fidada,
Senza essi billada mancu de su cani.
D'afferrat margiani e in mesu sa corti,
Dormendi sa morti dd'hat fattu provai.

12.
Dd'hat fattu provai ma po prus dolori,
A dogna momentu parit chi dda bia
Nottesta sighendi un'ateru pastori,
Su cali, si beffat de sa sorti mia.
Angioni atrevia si cussu m'has fattu,
Creimì chi ti trattu comenti merescis
E in forma chi crescis in manus allenas,
Doloris e penas non t'hant'a mancai.

MARIU
Bravu Cicu!... Sa canzoni
De margiani e de s'angioni
                         (tocchendiddi sa manu)
Parit una allegoria?

TOTUS
Bivat sa bella poesia!

MARIU
Dittamidda chi dda scriu.

CICU
Lassit, hadessi serbiu.

MARIU
Immoi hemmu a boli puru intendi
Custas feminas cantendi! (a Cicheddu)

CUTIGLIA
Ah! deu no. No isciu cantai.
                              (cun affettazioni)

CHICHEDDU
Via! non est de bregungiai,
E si Tui ses bregungiosa
Innantis cantat Rosa
Poi Lucifera e Callina
Calincuna quatturina.

ROSA
Beni giovanas canteus
A sa moda chi scieus!
                 (si sonat un'organitu e cantat)

ROSA
Apporrimi is cadiras
Ca mi sezzu a cantai
Accanta de su lettu.

Apporrimi is cadiras,
Ca non ses de profettu,
Non dd'has a ottenni mai
S'angioni chi suspiras.

Ca mi sezzu a cantai,
S'angioni chi suras,
Ca non ses de profettu
Non dd'has a ottenni mai
Accanta de su lettu,

S'angioni chi suspiras
Non dd'has a otteni mai,
Ca non ses de profettu.

LUCIFERA
Crasi dongu unu prangiu
In is umbrosas salas
De su giardinu miu,

Crasi dongu unu prangiu.
Ca ti segant is alas,
Non torris a su niu
De is matas de s'arangiu.

In is umbrosas salas.
Non torris a su niu
De is matas de s'arangiu
Ca ti segant is alas.

De su giardinu miu.
Ca ti seganta is alas,
De is matas s'arangiu
Mon torris a su niu.

CALLINA
In Casteddu is signoris
Hocannu hanti bogau,
Bacchetteddas de plata.

In Casteddu is signoris
ch'est allena sa mata,
Su derettu est pigau,
Non pretendas prus floris.

Hocannu hanti bogau.
Son pretendas prus floris.
ch'est allena sa mata,
Su derettu est pigau.

Bacchetteddas de plata,
Su derettu est pigau,
Non pretendas prus floris,
Ch'est allena sa mata.

CUTIGUA
Donamì cussu flori
Ca ddu pongu in s'offiziu,
Chi tengu po pregai,
Depustis ddu cunsignu
A su santu chi onoru.

Donamì cussu flori.
Un'affettu prus dignu
Pretendit custu coru,
Ca no ti pozzo amai,
Conca senza giudiziu,
Non mi mostris amori

Un'affettu prua dignu
Pretendit custu coru,
Ca non ti pozzu amai,
Non mi mostris amori,
Conca senza giudiziu.

Chi tengu po pregai.
Non mi mostris amori.
Conca senza giudiziu,
Un'affettu prus dignu
Pretendit custu coru,
Ca non ti pozzo amai.

Depustis ddu cunsignu,
Conca senza giudiziu,
Non mi mostris amori.
Ca non ti pozzu amai,
Pretendit custu coru
Un'affettu prus dignu.

A su santu chi adoru,
Non mi mostris amori,
Ca non ti pozzu amai,
Conca senza giudiziu;
Un'affettu prus dignu
Pretendit custu coru.

MADDALENA
Bivat su meri mannu
Cun su meri Pitanu
E cun sa merixedda.

Bivat su meri mannu,
Penzati, giovonedda
Candu donas sa manu,
Non ti portint'ingannu.

Cun su meri Pitanu,
Non ti portint'ingannu.